******

******

***Din conținutul acestui număr*:**

**Anul 2022 – numărul 4**

**24 – 28 ianuarie**

[Repere din agenda publică a conducerii Instituţiei Prefectului - Judeţul Hunedoara în perioada 24 – 28 ianuarie, 2022 3](#_Toc94520024)

[Selecție de Acte normative apărute în Monitorul Oficial al României în perioada 24 – 28 ianuarie, 2022 3](#_Toc94520025)

[Comunicate de presă ale Guvernului României 5](#_Toc94520026)

[Mesajul premierului Nicolae-Ionel Ciucă cu prilejul sărbătoririi Zilei Unirii Principatelor Române 5](#_Toc94520027)

[Participarea șefului Cancelariei Prim-ministrului, Mircea Abrudean, la semnarea contractului de lucrări încheiat în baza Acordului dintre România și Republica Moldova 6](#_Toc94520028)

[Întrevederea premierului Nicolae-Ionel Ciucă cu oficiali ai Comitetului Olimpic și Sportiv Român 6](#_Toc94520029)

[Întrevederea premierului Nicolae-Ionel Ciucă cu reprezentanții Consiliului Național al Întreprinderilor Mici și Mijlocii din România 7](#_Toc94520030)

[Premierul Nicolae-Ionel Ciucă: Reuniunea de astăzi este semnalul pe care îl dăm privind seriozitatea cu care tratăm pregătirea aderării noastre la OCDE 7](#_Toc94520031)

[Mesajul premierului Nicolae-Ionel Ciucă cu prilejul Zilei Internaționale de Comemorare a Victimelor Holocaustului 8](#_Toc94520032)

[Mesajul premierului Nicolae-Ionel Ciucă cu prilejul Zilei Sveti Sava, sărbătoarea minorității sârbe din România 9](#_Toc94520033)

[Întrevederea prim-ministrului Nicolae-Ionel Ciucă cu ministrul francez al Apărării, Florence Parly 10](#_Toc94520034)

[Întrevederea premierului Nicolae-Ionel Ciucă cu reprezentanții producătorilor agricoli și retailerilor 10](#_Toc94520035)

[Măsuri în vederea implementării reformelor, analizate de Comitetul Interministerial de Coordonare a Planului Național de Redresare și Reziliență 11](#_Toc94520036)

[Studiul Economic pentru România al OCDE, lansat astăzi, la Palatul Victoria 12](#_Toc94520037)

[Întrevederea dintre premierul Nicolae-Ionel Ciucă și reprezentanții Romanian Business Leaders 14](#_Toc94520038)

[Informaţie Europeană 15](#_Toc94520039)

[NOUTĂȚI – Informații UTILE 15](#_Toc94520040)

[Executivul a aprobat o serie de măsuri de sprijin pentru susținerea sectorului cultural-creativ 15](#_Toc94520041)

[POCU: Cereri de finanțare respinse în etapa CAE pe apelul dedicat fișelor de proiect selectate de GAL în cadrul SDL 16](#_Toc94520042)

[Fraudă de aproximativ 850.000 de euro, bani europeni, în România 16](#_Toc94520043)

[Contracte semnate în valoare de peste 56 milioane de lei, pentru învățământ și mediul de afaceri 17](#_Toc94520044)

[POAT: Ordin pentru modificarea OMFE nr.792/2020 privind Modelul Contractului de acordare a sprijinului financiar 17](#_Toc94520045)

[În perioada 2007-2021, România a primit cu 44,7 miliarde de euro mai mult decât a contribuit la Bugetul UE 18](#_Toc94520046)

[POIM: 4,8 miliarde euro au fost solicitate Comisiei Europene până la sfârșitul anului 2021 18](#_Toc94520047)

[Ministerul Investițiilor și Proiectelor Europene: Există îngrijorări la Comisia Europeană privind renegocierea PNRR 18](#_Toc94520048)

[Consultări publice 19](#_Toc94520049)

[Ghidul solicitantului pentru submăsura 4.1a, dedicată investițiilor în exploatații pomicole, în consultare publică! 19](#_Toc94520050)

[APELURI – Finanțări 20](#_Toc94520051)

[Până la 1 februarie 2022 pot fi depuse proiectele adresate protejării și promovării monumentelor istorice 20](#_Toc94520052)

[Autoritățile publice se pot înscrie pentru premiile pentru promovarea întreprinderilor europene! 21](#_Toc94520053)

[Am lansat StartUPT! Înscrieri deschise pentru studenții care doresc să înființeze afaceri în domenii precum IT, industrii creative, turism, sănătate sau energie! 22](#_Toc94520054)

[A fost publicat Ghidul aferent apelului nr. 3 pentru pregătirea proiectelor în domeniul specializării inteligente din regiunea Sud Muntenia 23](#_Toc94520055)

[MIPE: Termenul estimativ de lansare a măsurii 4.1.1 dedicată investițiilor în IMMuri este începutul lunii martie 23](#_Toc94520056)

[Din actualitatea europeană 24](#_Toc94520057)

[Uniunea europeană a sănătății: consolidarea rolului deținut de Agenția Europeană pentru Medicamente 24](#_Toc94520058)

[Conferința privind viitorul Europei: recomandările cetățenilor dezbătute în adunarea plenară 25](#_Toc94520059)

[Comisia propune o declarație privind drepturile și principiile digitale pentru toți cetățenii UE 27](#_Toc94520060)

[Viitorul Europei: Europenii consideră că schimbările climatice reprezintă principala provocare pentru UE 28](#_Toc94520061)

[Declarația președintei von der Leyen înaintea Zilei Internaționale de Comemorare a Victimelor Holocaustului 30](#_Toc94520062)

[Ajutor de stat: Comisia aprobă un ajutor de restructurare de până la aproximativ 2,7 miliarde EUR pentru Complexul Energetic Oltenia SA 31](#_Toc94520063)

[Protecția consumatorilor: WhatsApp trebuie să informeze mai bine consumatorii cu privire la utilizarea datelor lor cu caracter personal 33](#_Toc94520064)

[CORONAVIRUS 34](#_Toc94520065)

[Declarația comisarilor Kyriakides și Reynders privind acordul Consiliului cu privire la consolidarea coordonării călătoriilor în condiții de siguranță în UE 34](#_Toc94520066)

[Dezinformarea cu privire la vaccinurile împotriva coronavirusului: noi acțiuni întreprinse de platformele online la sfârșitul anului trecut 35](#_Toc94520067)

Repere din agenda publică a conducerii Instituţiei Prefectului - Judeţul Hunedoara   
în perioada 24 – 28 ianuarie, 2022

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefectului SZÉLL Lőrincz:

| *Eveniment* | **Data** |
| --- | --- |
| *Întâlnire operativă cu şefii şi coordonatorii structurilor de specialitate din Instituţia Prefectului - judeţul Hunedoara.* | ***25 ianuarie*** |
| *Participare la evaluarea activității din 2021 a Inspectoratului de Jandarmi Județean „Decebal” Hunedoara* | ***25 ianuarie*** |
| *Deplasare la București la Ministerul Energiei și Ministerul Agriculturii și Dezvoltării Rurale* | ***26 ianuarie*** |
| *Vizită de lucru la Direcția Județeană de Statistică Hunedoara.* | ***27 ianuarie*** |
| *Participare la ședința Comisie județene de fond funciar Hunedoara* | ***27 ianuarie*** |
| *Participare la evaluarea activității din 2021 a Inspectoratului județean de Poliție Hunedoara* | ***28 ianuarie*** |
| *Participare la evaluarea activității din 2021 a Inspectoratului Județean pentru Situații de Urgență - Iancu de Hunedoara- Hunedoara* | ***28 ianuarie*** |
| *Ceremonia de învestire în funcția de Subprefect al județului Hunedoara a domnului Urdea Gheorghe Bogdan conform H.G. 124/2022* | ***28 ianuarie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada 24 – 28 ianuarie, 2022

**M. Of. nr. 71/ 25 ianuarie 2022**

* **338 /2380 - Ministerul Agriculturii și Dezvoltării Rurale / Ministerul Mediului, Apelor și Pădurilor** - Ordin privind modificarea Ordinului ministrului agriculturii și dezvoltării rurale, al ministrului mediului, apelor și pădurilor și al președintelui Autorității Naționale Sanitare Veterinare și pentru Siguranța Alimentelor nr. 352/636/54/2015 pentru aprobarea normelor privind ecocondiționalitatea în cadrul schemelor și măsurilor de sprijin pentru fermieri în România

**M. Of. nr. 72/ 25 ianuarie 2022**

* **7 - Ministerul Afacerilor Interne -** Ordin pentru modificarea anexei la Ordinul ministrului internelor și reformei administrative nr. 521/2008 privind asigurarea structurilor Ministerului Afacerilor Interne care nu dispun de suport logistic propriu

**M. Of. nr. 73/ 25 ianuarie 2022**

* **23 - Autoritatea Națională de Reglementare pentru Serviciile Comunitare de Utilități Publice -** Ordin privind modificarea tarifelor de acordare și menținere a licențelor/autorizațiilor eliberate în domeniul serviciilor comunitare de utilități publice
* **28 - Ministerul Economiei -** Ordin privind aprobarea Metodologiei de preselecție a potențialilor participanți direcți și indirecți la Proiectul important de interes comun european în microelectronică și tehnologia comunicațiilor (IPCEI ME/CT)

**M. Of. nr. 75/ 26 ianuarie 2022**

* **3019 - Ministerul Educației -** Ordin privind aprobarea de programe școlare pentru discipline de studiu din învățământul liceal

**M. Of. nr. 76/ 26 ianuarie 2022**

* **44 - Ministerul Transporturilor și Infrastructurii -** Ordin privind modificarea și completarea anexelor nr. 1 și 3 la Ordinul ministrului transporturilor nr. 733/2013 pentru aprobarea Normelor privind autorizarea școlilor de conducători auto și a instructorilor auto, a Normelor privind atestarea profesorilor de legislație rutieră și a instructorilor de conducere auto, a Metodologiei de organizare și desfășurare a cursurilor de pregătire teoretică și practică a persoanelor în vederea obținerii permisului de conducere, a Programei de școlarizare, precum și privind condițiile și obligațiile pentru pregătirea teoretică și practică a persoanelor în vederea obținerii permisului de conducere

**M. Of. nr. 78/ 26 ianuarie 2022**

* **3054 - Ministerul Educației -** Ordin privind organizarea simulării evaluării naționale pentru absolvenții clasei a VIII-a și a simulării probelor scrise ale examenului național de bacalaureat, în anul școlar 2021-2022

**M. Of. nr. 79/ 26 ianuarie 2022**

* **3 - Guvernul României -** Ordonanță de urgență pentru modificarea și completarea Ordonanței de urgență a Guvernului nr. 118/2021 privind stabilirea unei scheme de compensare pentru consumul de energie electrică și gaze naturale pentru sezonul rece 2021-2022, precum și pentru completarea Ordonanței Guvernului nr. 27/1996 privind acordarea de facilități persoanelor care domiciliază sau lucrează în unele localități din Munții Apuseni și în Rezervația Biosferei „Delta Dunării“
* **44 - Ministerul Sportului -** Ordin privind modificarea anexei nr. 2 la Ordinul ministrului sportului nr. 994/2021 pentru aprobarea programelor sportive de utilitate publică și a metodologiei privind finanțarea federațiilor sportive naționale de către Ministerul Sportului în anul 2022

**M. Of. nr. 80/ 27 ianuarie 2022**

* **11 - Ministerul Afacerilor Interne -** Ordin privind stabilirea procedurii de efectuare a plății sumelor prevăzute prin hotărâri judecătorești având ca obiect acordarea unor drepturi de natură salarială stabilite în favoarea personalului din instituțiile și autoritățile publice, devenite executorii în perioada 1 ianuarie-31 decembrie 2022

**M. Of. nr. 84/ 27 ianuarie 2022**

* **124 - Guvernul României -** Hotărâre privind numirea domnului Urdea Gheorghe-Bogdan în funcția de subprefect al județului Hunedoara

**M. Of. nr. 89/ 28 ianuarie 2022**

* **1 - Guvernul României -** Ordonanță pentru modificarea și completarea Ordonanței de urgență a Guvernului nr. 195/2002 privind circulația pe drumurile publice
* **105 - Primul-Ministru -** Decizie privind numirea domnului Lucian-Ioan Rus în funcția de secretar de stat la Ministerul Antreprenoriatului și Turismului

**M. Of. nr. 90/ 28 ianuarie 2022**

* **131 - Guvernul României -** Hotărâre pentru stabilirea plafonului maxim al cheltuielilor privind locuința de serviciu, cheltuielilor de cazare și deplasare a prefecților și subprefecților, aferente anului 2022
* **190 - Ministerul Sănătății -** Ordin pentru completarea Ordinului ministrului sănătății nr. 1.309/2020 privind modalitatea de aplicare a măsurilor de prevenire și limitare a îmbolnăvirilor cu SARS-CoV-2

**M. Of. nr. 91/ 28 ianuarie 2022**

* **3 - Guvernul României -** Ordonanță pentru modificarea și completarea Legii nr. 265/2008 privind gestionarea siguranței circulației pe infrastructura rutieră

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Mesajul premierului Nicolae-Ionel Ciucă cu prilejul sărbătoririi Zilei Unirii Principatelor Române

Sărbătorim astăzi primul pas important făcut pentru înfăptuirea statului național unitar român, Unirea Principatelor, acum 163 de ani.

Actul istoric de la 24 ianuarie 1859 a fost rodul eforturilor neobosite ale elitei politice a vremii, care s-au bucurat de înțelegerea pe care românii din Moldova și Țara Românească au arătat-o nevoii de modernizare. Viziunea reformatoare a domnitorului Alexandru Ioan Cuza ne-a lăsat moștenire un exemplu de unitate, de sacrificiu personal pentru atingerea unui țel național, acela de a-i aduce împreună pe români. Ocaua lui Cuza, intrată în legendă, este și astăzi simbol al egalității și al dreptății, amintind totodată de rolul pe care statul trebuie să și-l asume pentru a-i apăra pe cei slabi în fața abuzurilor.

Prin Mica Unire, românii și-au exprimat nevoia de unitate, dar și dorința de a progresa în plan administrativ, economic și social, deopotrivă. Dezideratul a rămas același pentru toate generațiile următoare, indiferent de natura provocărilor cu care s-au confruntat, și a generat transformări majore în societatea noastră. Prin tenacitate și unitate, românii au putut pregăti, apoi, Marea Unire, modernizând, construind instituții și mecanisme democratice, culturale, economice și financiare, consolidând armata care avea să lupte pentru independență și menținerea statalității.

Progresele noastre, obținute prin înțelegerea șansei istorice de a fi parte a unei lumi moderne, în care bunăstarea, pacea și valorile democratice sunt asumate și garantate, au nevoie și azi, ca și atunci, de recunoaștere și protejare.

Astăzi, ne menținem pe aceeași linie a unității tuturor românilor, dar și a progresului și bunăstării. Situația actuală necesită responsabilitate atât la nivelul celor care conduc țara, precum și la nivelul întregii noastre societăți. Provocările majore ale României sunt acum legate de depășirea crizei sanitare, de susținerea economiei prin investiții substanțiale, debirocratizarea instituțiilor publice și digitalizarea, prin gestionarea corectă, transparentă și eficientă a bugetului de stat și a fondurilor pe care țara noastră le-a primit sau urmează să le primească prin Planul Național de Redresare și Reziliență și prin programele de finanțare europene. Toate acestea implică reforme pe care ni le-am asumat prin Programul de Guvernare și pe care, în calitate de prim-ministru, le susțin cu toată responsabilitatea.

Ultimii doi ani au reprezentat pentru noi toți un test de anduranță într-o luptă continuă cu un inamic nemilos: pandemia. La fel ca și în toate momentele de cumpănă ale istoriei naționale și această perioadă a scos în evidență unitatea românilor și puterea de a acționa pentru un viitor mai bun al societății noastre. Sănătatea, alături de rezolvarea crizei energetice rămân în prim-planul preocupărilor noastre, pentru că nu vrem ca situația actuală să mai pună în pericol viețile oamenilor, dezvoltarea socială și stabilitatea economică.

Ziua de astăzi, o zi cu profunde semnificații istorice pentru noi, românii, este un bun prilej pentru a ne pleca frunțile în amintirea sacrificiului înaintașilor noștri, dar și pentru a ne mobiliza, pentru a schimba lucrurile în bine și a transforma România într-o țară democratică și prosperă, în care statul să fie în slujba cetățeanului, iar legea să fie aplicată pentru toți, în mod egal.

Anul acesta, instituția Guvernului împlinește 160 de ani. Inițiator de legi, având un rol esențial în implementarea politicilor publice, Executivul consolidează parcursul României de stat puternic atașat valorilor europene și euro-atlantice. Asemenea Guvernului format în urmă cu 160 de ani, misiunea mea, ca prim-ministru, și a echipei guvernamentale pe care o conduc este aceea de a asigura României calea către modernizare și dezvoltare.

Dragi români,

Uniți am trecut prin cele mai dificile momente ale istoriei, am luptat în nenumărate războaie, am învins boli necruțătoare și am răsturnat sisteme totalitare. De fiecare dată, am făcut-o împreună și tot împreună vom reuși și acum! Unitatea, solidaritatea, grija și respectul față de semenii noștri sunt reperele care ne vor călăuzi în continuare. Să ne dăm mâinile și, cu speranță, să depășim toate problemele și să fim uniți pentru viitorul românilor și al României!

*La mulți ani, România!*

*Nicolae-Ionel Ciucă,*

*Prim-ministru al României*

\*

Participarea șefului Cancelariei Prim-ministrului, Mircea Abrudean, la semnarea contractului de lucrări încheiat în baza Acordului dintre România și Republica Moldova

Șeful Cancelariei Prim-ministrului, Mircea Abrudean, a participat astăzi, la Iași, la evenimentul prilejuit de semnarea contractului privind reglementarea construirii unor apeducte, în Republica Moldova. Este primul contract pentru realizarea lucrărilor de extindere a conductelor de alimentare cu apă potabilă în Republica Moldova, în valoare de aproximativ 1,5 milioane lei.

“Îi felicit pe toți cei care au făcut posibil acest eveniment. Suntem convinși că astfel de proiecte vor mai fi, mizăm foarte mult pe colaborarea foarte bună pe care o avem cu partenerii din Republica Moldova și insistăm și încurajăm astfel de parteneriate și între autoritățile locale”, a declarat șeful Cancelariei prim-ministrului, Mircea Abrudean.

Evenimentul s-a desfășurat la Palatul Culturii din Iași, în prezența viceprim-ministrului Andrei Spînu, ministru al Infrastructurii și Dezvoltării Regionale din Republica Moldova, a secretarului de stat în Ministerul Infrastructurii și Dezvoltării Regionale din Republica Moldova, Ana Mardare, a președintelui Consiliului Județean Iași, Costel Alexe.

\*

Întrevederea premierului Nicolae-Ionel Ciucă cu oficiali ai Comitetului Olimpic și Sportiv Român

 Prim-ministrul Nicolae-Ionel Ciucă a avut, astăzi, la Palatul Victoria, o întrevedere cu oficiali ai Comitetului Olimpic și Sportiv Român. La întâlnire au participat președintele COSR, Mihai Covaliu, și secretarul general al COSR, George Boroi, alături de consilierul onorific al premierului, Gheorghe Popescu.

Participanții au analizat stadiul pregătirilor pentru Jocurile Olimpice de Iarnă de la Beijing și starea infrastructurii sportive de înaltă performanță. Premierul și-a exprimat susținerea față de consolidarea bazelor sportive, subliniind necesitatea abordării cu maximă seriozitate a pregătirii sportivilor.

În cadrul dialogului, oficialii COSR au prezentat inițiativa de a înscrie România pe lista țărilor care ar putea organiza Jocurile Olimpice de Iarnă pentru Tineret din 2028.

\*

Întrevederea premierului Nicolae-Ionel Ciucă cu reprezentanții Consiliului Național al Întreprinderilor Mici și Mijlocii din România

 În continuarea dialogului social inițiat odată cu preluarea mandatului, premierul Nicolae-Ionel Ciucă a discutat astăzi, la Palatul Victoria, cu o delegație a Consiliului Național al Întreprinderilor Private Mici și Mijlocii din România, despre o serie de subiecte de interes atât pentru Guvern, cât și pentru mediul de afaceri.

Situația generată de creșterea prețurilor la energia electrică și la gaze s-a numărat printre temele abordate. Premierul Nicolae-Ionel Ciucă a arătat că Guvernul a luat deja o serie de măsuri pentru a se asigura că vor fi protejați de creșterea prețurilor la energie atât consumatorii casnici, cât și sectoarele economice, o atenție specială fiind acordată IMM-urilor.

De asemenea, Guvernul urmează să adopte în ședința de astăzi o ordonanță de urgență care să completeze măsurile de sprijin pentru cetățeni și pentru mediul de afaceri, astfel încât să fie protejate locurile de muncă, iar firmele să-și poată desfășura activitatea în condiții de eficiență.

Un alt subiect abordat a fost Planul Național de Redresare și Reziliență, prim-ministrul Ciucă subliniind că mediul de afaceri va fi un partener pentru Executiv în implementarea măsurilor prevăzute în cadrul PNRR pentru a realiza investiții durabile și a obține un grad ridicat de absorbție a tuturor categoriilor de fonduri europene de care beneficiază România.

Referindu-se la componenta de dialog social, Nicolae-Ionel Ciucă a declarat că Executivul a deschis un dialog atât cu reprezentanții asociațiilor sindicale, cât și cu o parte a mediului economic, iar aceste întâlniri vor continua atât la nivel central, cât și la nivel local, pentru a se ajunge la soluțiile cele mai bune și eficiente pentru derularea optimă a afacerilor și asigurarea stabilității locurilor de muncă.

Politica fiscală a fost o altă temă abordată în cadrul întrevederii, premierul Nicolae-Ionel Ciucă subliniind că reprezentanții Executivului cunosc necesitatea asigurării unui sistem fiscal predictibil pentru cei care au afaceri și fac investiții în economie.

De asemenea, s-a discutat despre măsurile de debirocratizare adoptate până acum de Guvern și pașii care trebuie urmați, astfel încât acest proces să ducă la o digitalizare accelerată a instituțiilor publice.

La întâlnire au participat Florin Jianu, președinte CNIPMMR, Ovidiu Niculescu, președinte de onoare CNIPMMR, și alți reprezentanți ai IMM-urilor și, din partea Executivului, Constantin-Daniel Cadariu, ministrul Antreprenoriatului și Turismului, reprezentanți ai ministerelor Energiei și Finanțelor, cât și membri ai Cancelariei Prim-ministrului.

\*

Premierul Nicolae-Ionel Ciucă: Reuniunea de astăzi este semnalul pe care îl dăm privind seriozitatea cu care tratăm pregătirea aderării noastre la OCDE

Prim-ministrul României, Nicolae-Ionel Ciucă, a condus ședința Comitetului Interministerial OCDE, al cărui rol este coordonarea negocierilor și transformărilor necesare pentru admiterea României în Organizația pentru Cooperare și Dezvoltare Economică (O.C.D.E.).

“Decizia de ieri a Consiliului OCDE referitoare la deschiderea negocierilor de aderare cu România reprezintă pentru noi o oportunitate pe care suntem datori să o valorificăm. Reuniunea de astăzi este semnalul pe care îl dăm privind seriozitatea cu care tratăm pregătirea aderării noastre la OCDE, pentru a fi alături de statele dezvoltate, care dețin peste 70% din producţia şi comerţul globale şi 90% din nivelul mondial al investiţiilor străine directe. După aderarea la NATO și UE, deschiderea perspectivelor de aderare la OCDE este șansa unei noi etape de reforme în favoarea cetățeanului și alinierea societății noastre la modelul democrațiilor consolidate”, a declarat premierul Nicolae-Ionel Ciucă.

Convocarea de astăzi, la nivel de ministru, a reuniunii Comitetului Interministerial pentru coordonarea relațiilor României cu Organizația pentru Cooperare si Dezvoltare Economică (O.C.D.E.) este menită să transmită mesajul necesar impulsionării eforturilor României în ceea ce privește dosarul de candidatură la organizație. Dacă decizia de începere a negocierilor pentru aderarea României la OCDE a fost una politică, pregătirea tehnică ocupă un loc central în parcursul țării noastre spre aderare.

Comitetul Interministerial a validat asumarea atașamentului României la principiile, valorile și standardele organizației, astfel cum sunt întărite și dezvoltate în cele două documente recent adoptate de OCDE, în cadrul reuniunii Consiliului OCDE de la nivel ministerial (Paris, octombrie 2021) – “DECLARAȚIA PRIVIND VIZIUNEA OCDE” și “DECLARAȚIA MINISTERIALĂ A CONSILIULUI DIN 2021”. Valorile și principiile din aceste ultime două documente relevante se referă la importanța coordonării eforturilor la nivel internațional, de către toate statele membre OCDE în domeniile considerate esențiale:

- Redresarea post-pandemie prin abordarea tuturor politicilor prin reafirmarea angajamentului față de democrație, statul de drept, drepturile omului, egalitatea de gen, principiile economiei de piață deschise;

- Promovarea unor direcții de acțiune eficiente în domeniile schimbărilor climatice, transformării digitale, a unui sistem comercial multilateral bazat pe reguli clare, a pieței globale a forței de muncă, impozitarea economiei digitale;

- Formularea unor politici și standarde mai bune care să asigure revenirea rezilientă, verde și durabilă după pandemie.

La acest moment, România este aderentă la 6 din cele 8 standarde esențiale pentru aderare:

● Declarația privind Investițiile;

● Principiile Guvernării Corporatiste;

● Principiile pentru Elaborarea Politicilor Internetului;

● Recomandarea Bunelor Practici în Statistică;

● Cadrul Inclusiv al BEPS – Erodarea Bazei și Schimbarea Profitului;

● Forumul Global al Transparenței și Schimbului de Informație;

În lunile următoare, România va începe activitățile aferente aderării la Codurile de liberalizare. De asemenea, România și-a exprimat deja intenția de a adera la Convenția OCDE Anti-Mită. Toate aceste angajamente se transpun în reforme relevante pentru modernizarea economiei țării noastre.

\*

Mesajul premierului Nicolae-Ionel Ciucă cu prilejul Zilei Internaționale de Comemorare a Victimelor Holocaustului

Pe 27 ianuarie 1945 se punea capăt uneia dintre cele mai atroce crime în masă din istoria recentă, soldate cu milioane de morți evrei și sute de mii de morți sinti, roma, dar și din alte grupuri, prin eliberarea lagărului nazist de la Auschwitz-Birkenau.

Această zi a fost declarată de Organizația Națiunilor Unite, în 2005, Ziua Internațională de Comemorare a Victimelor Holocaustului, pentru a se păstra vie memoria celor care au pierit din cauza intoleranței, rasismului, xenofobiei și complicității colective cu tirania.

Să nu uităm! – este mesajul principal al acestei zile. Să nu uităm, înainte de toate, că popoare și grupări etnice au fost în pragul extincției foarte aproape de timpul nostru, avem bunici sau chiar părinți care au trăit pe viu acest dezastru, ca victime sau ca martori. Să nu uităm că intoleranța și ura ucid, să nu uităm că lipsa de solidaritate în fața opresiunii ne poate transforma oricând, pe oricare dintre noi, în victime. A nu uita răul înseamnă a nu-l repeta.

Și să nu uităm că umanitatea s-a salvat, în acele vremuri sumbre, prin omenia și curajul celor care au întins o mână de ajutor semenilor în restriște, dincolo de orice apartenență etnică sau culturală.

România, în calitate de membru deplin al Alianței Internaționale pentru Memoria Holocaustului (IHRA), rămâne constantă în sprijinirea tuturor demersurilor menite să păstreze vie amintirea acestei pagini negre de istorie și să prevină repetarea ei. Au fost înființate instituții dedicate Holocaustului, sunt în lucru acțiuni educaționale cu aceeași destinație, iar în primăvara anului trecut Guvernul României a adoptat Strategia naţională pentru prevenirea şi combaterea antisemitismului, a xenofobiei, a radicalizării şi a discursului instigator la ură, însoțită de un plan de măsuri concrete.

Țara noastră și-a asumat trecutul și pledează pentru buna conviețuire și armonie între oameni, indiferent de apartenență etnică, religioasă, culturală sau de altă natură, în spiritul valorii europene de unitate în diversitate. O lume mai bună se construiește pe acceptarea diferențelor și viziunea că progresul se naște din interacțiunea creatoare a acestora.

Transmit compasiunea mea comunităților de evrei și romi din România și din întreaga lume pentru suferințele prin care au trecut, omagiez cu tristețe memoria celor sacrificați și le adresez toate urările de bine supraviețuitorilor!

România își amintește!

*Nicolae-Ionel Ciucă*

*Prim-Ministru al României*

\*

Mesajul premierului Nicolae-Ionel Ciucă cu prilejul Zilei Sveti Sava, sărbătoarea minorității sârbe din România

Sărbătoarea minorității sârbe din România, Ziua Sveti Sava, deși marcată și anul acesta în plin val pandemic, ceea ce ne limitează, într-o anumită măsură manifestările organizate cu acest prilej, rămâne la fel de importantă pentru compatrioții noștri etnici sârbi și pentru societatea românească.

Istoria de câteva secole a minorității sârbe pe pământ românesc marchează un capitol cu multiple valențe, prin numeroase exemple de reprezentanți ai etnicilor sârbi care s-au remarcat în domeniile culturii, învățământului, literaturii, spiritualității, științei și sportului, sau au luptat ca niște adevărați eroi, umăr la umăr cu românii, în cele două conflagrații mondiale din prima jumătate a secolului trecut. Născuți pe pământ românesc, și-au păstrat și astăzi identitatea de limbă, cultură și credință, simțindu-se însă parte a acestui spațiu al bunei conviețuiri interetnice și interreligioase.

În România contemporană, apartenența la o minoritate etnică se bucură de recunoașterea firească în orice societate democratică, prin egalitatea de drepturi și de șanse stipulată de Constituție. Binele oricărei minorități alături de care trăim înseamnă și binele întregii societăți, iar un catalizator important în acest context este respectul reciproc în relațiile interetnice și față de valorile, patrimoniul cultural și tradițiile fiecărei comunități.

Promovarea dialogului intercultural reprezintă o preocupare activă a Guvernului, iar acest lucru se reflectă din plin prin multitudinea inițiativelor organizate și susținute prin intermediul Departamentului pentru Relații Interetnice și al Ministerului Culturii, dedicate inclusiv minorității sârbe din România. Zilele Culturii Sârbe la Timişoara - un proiect cultural de anvergură dedicat sârbilor din Banat, ajuns anul trecut la a XVI-a ediție - sau apariția unui album cu monumente închinate de comunitățile locale eroilor din cele două războaie mondiale, printre care s-au numărat și etnici sârbi, contribuie nemijlocit la consolidarea punților culturale și interumane cu compatrioții noștri de etnie sârbă.

Cu ocazia sărbătorii patronului lor spiritual, Sf. Sava, le urez <La Mulți Ani> minorității sârbe din România și tuturor sârbilor!

*Nicolae-Ionel Ciucă,*

*Prim-ministru al României*

\*

Întrevederea prim-ministrului Nicolae-Ionel Ciucă cu ministrul francez al Apărării, Florence Parly

Prim-ministrul Nicolae-Ionel Ciucă a avut, astăzi, discuții cu ministrul francez al Apărării, Florence Parly, fiind examinate securitatea pe flancul estic și cooperarea franco-română în domeniul securității și apărării, dezvoltarea noilor abordări strategice ale UE și NATO, respectiv evoluțiile din Mali și regiunea Sahelului.

Prim-ministrul Ciucă a exprimat aprecieri pentru decizia președintelui Franței de creștere a prezenței militare franceze în România, arătând că această consolidare a contribuției franceze la postura de descurajare și apărare a NATO pe flancul estic și în regiunea Mării Negre conferă și mai multă substanță Parteneriatului Strategic bilateral România-Franța. Premierul român a subliniat importanța unității UE și NATO în susținerea principiilor care stau la baza actualei arhitecturi europene de securitate, fiind necesară descurajarea încălcării principiilor suveranității, independenței și integrității teritoriale a statelor.

Prim-ministrul Nicolae-Ionel Ciucă a condamnat, în context, presiunile Federației Ruse și amenințările la adresa Ucrainei și a subliniat importanța sprijinirii consolidării rezilienței și a acordării unei atenții speciale cooperării cu partenerii estici.

Ministrul francez al Apărării a abordat problemele cooperării tehnico-militare și a perspectivelor programului de corvete al României. Doamna Florence Parly a informat despre echipa tehnică franceză sosită pentru a evalua punerea în aplicare a opțiunii președintelui Franței de întărire cu trupe a flancului estic, care ar putea avea loc imediat ce decizia NATO va fi luată în acest sens. De altfel, Franța asigură, începând cu 1 ianuarie, conducerea VJTF (Very High Readiness Joint Task Force), a forței de desfășurare rapidă a NATO.

Cu privire la situația din Mali, premierul Ciucă a reamintit că România este pregătită să participe în cadrul Task Force Takuba, forța operativă multinațională pentru combaterea terorismului în regiunea de frontieră dintre Mali, Niger și Burkina Faso. Desfășurarea personalului militar român urmează să fie coordonată cu Franța și alți parteneri europeni participanți la Task Force imediat ce autorizațiile locale vor fi fost obținute.

\*

Întrevederea premierului Nicolae-Ionel Ciucă cu reprezentanții producătorilor agricoli și retailerilor

Premierul Nicolae Ionel-Ciucă a avut astăzi o întâlnire de lucru, la Palatul Victoria, cu o delegație a producătorilor agricoli și retailerilor din România. Întâlnirea se înscrie în dialogul social pe care Guvernul l-a deschis, pe sectoare de activitate, cu reprezentanții sindicali, precum și cu cei ai patronatelor.

Discuțiile s-au referit la ultimele evoluții ale pandemiei de COVID-19, la efectele creșterii prețurilor pe piața energetică, ca și la nevoia de asigurare a unui mediu predictibil pentru funcționarea firmelor, susținerea producătorilor agro-alimentari și a industriei alimentare.

Prim-ministrul Nicolae-Ionel Ciucă a arătat că Executivul are în vedere permanent necesitatea corelării măsurilor de protecție a populației împotriva pandemiei COVID-19 cu cele de susținere a unui mediu economic competitiv, care să permită derularea afacerilor și asigurarea locurilor de muncă.

De asemenea, premierul a prezentat măsurile luate de Guvern în scopul limitării efectelor creșterii prețului la energie. ”Am avut în vedere să acționăm pe două paliere: să preluăm cât mai mult din impactul pe care cetățenii îl resimt ca urmare a crizei energetice și să asigurăm pârghiile necesare economiei să-și continue activitatea în condiții de competitivitate și eficiență”, a punctat prim-ministrul Ciucă.

La întâlnirea de lucru au mai participat, din partea Guvernului, ministrul Agriculturii și Dezvoltării Rurale, Adrian Chesnoiu, ministrul Sănătății, Alexandru Rafila, secretarul de stat, Raed Arafat.

Din partea producătorilor agricoli și retailerilor au participat Gabriela Mihăilescu, Tiberiu Dănețiu, Cristian Stoicescu, membri ai Consiliului Director Asociației Marilor Rețele Comerciale din România, George Bădescu, director executiv AMRCR, Mario Crețu, membru în Consiliul Director al Federației Patronale a Rețelelor de Comerț, Julien Munch, Alina Gamauf, Adela Smeu, Monica Constantin, membri AMRCR, Sorin Minea, vicepreședinte al Federaţiei Patronale Române din Industria Alimentară – Romalimenta, Dana Tănase, director executiv al Asociației Române a Cărnii, Vlad Macovei, Asociația Forța Fermierilor, Florian Ciolacu, director executiv al Clubului Fermierilor Români.

\*

Măsuri în vederea implementării reformelor, analizate de Comitetul Interministerial de Coordonare a Planului Național de Redresare și Reziliență

 Primul-ministru Nicolae-Ionel Ciucă a prezidat astăzi, la Palatul Victoria, prima reuniune a Comitetului Interministerial de Coordonare a Planului Național de Redresare și Reziliență.

Oficialii Guvernului au discutat despre stadiul măsurilor inițiate de statul român cu privire la reformele din cadrul PNRR și au stabilit continuarea eforturilor pentru asigurarea unei bune implementări a acestui amplu program. În cadrul reuniunii, a fost aprobat Regulamentul de organizare şi funcționare a Comitetului Interministerial de Coordonare a Planului Național de Redresare şi Reziliență.

Premierul Nicolae-Ionel Ciucă a subliniat necesitatea accelerării demersurilor și a solicitat membrilor comitetului implicare și determinare pentru ca România să beneficieze la maximul de aceste fonduri.

Prim-ministrul a prezentat prioritățile acestui an pentru ducerea la îndeplinire a jaloanelor și țintelor asumate conform Deciziei CUE de punere în aplicare a PNRR. Acțiunile vor fi concentrate pe mai multe direcții, cu termen de finalizare în primul trimestru: definitivarea cadrului legislativ care guvernează sistemul de management și control al fondurilor alocate României prin Mecanismul de Redresare şi Reziliență, definitivarea și încheierea acordurilor de finanțare cu coordonatorii de reforme și/sau investiții și definitivarea cadrului procedural la nivelul întregului sistem de management și control, definitivarea operaționalizării sistemului informatic al PNRR și auditarea întregului sistem de management și control pentru implementarea Planului.

Concret, în 2022, coordonatorii de reforme și investiții trebuie să își concentreze eforturile pentru finalizarea a 130 de jaloane și ținte asociate unui număr de 48 reforme și respectiv 26 de investiții. De asemenea, trebuie finalizate toate demersurile procedurale pentru ca cele 21 de jaloane aferente anului 2021 să fie considerate îndeplinite de către Comisie.

”Având în vedere că neîndeplinirea unui jalon sau a unei ținte în termenul stabilit, în conformitate cu prevederile Deciziei CUE de punere în aplicare a PNRR, duce la blocarea tranșelor de plată pentru întregul plan, solicit ferm coordonatorilor de reforme și investiții responsabilitate maximă pentru îndeplinirea cu prioritate a acestora”, a declarat premierul Nicolae-Ionel Ciucă.

La reuniunea de la Palatul Victoria au mai participat ministrul Investițiilor și Proiectelor Europene, Dan Vîlceanu, ministrul Sănătății, Alexandru Rafila, ministrul Finanțelor, Adrian Câciu, ministrul Justiției, Cătălin Predoiu, ministrul Culturii, Lucian Romașcanu, secretarul General al Guvernului, Marian Neacșu, șeful Cancelariei Prim-ministrului, Mircea Abrudean, consilierul de stat în Cancelaria Prim-ministrului, Florina-Alina Pădeanu, reprezentanți ai Ministerului Mediului, Apelor și Pădurilor, ai Ministerului Transporturilor și Infrastructurii, ai Ministerului Energiei, ai Ministerului Dezvoltării, Lucrărilor Publice și Administrației, ai Ministerului Cercetării, Inovării și Digitalizării, ai Ministerului Muncii și Solidarității Sociale, ai Ministerului Familiei, Tineretului și Egalității de Șanse, Ministerului Afacerilor Interne, ai Ministerului Economiei, Ministerului Antreprenoriatului și Turismului, ai Ministerului Educației, ai Autorității Naționale pentru Administrare și Reglementare în Comunicații, ai Agenției Naționale a Funcționarilor Publici, ai Agenției Naționale pentru Achiziții Publice și ai Agenției Naționale de Integritate.

Informații suplimentare:

Comitetul Interministerial de Coordonare a PNRR are menirea de a iniția eventualele măsuri necesare în cazul constatării unor întârzieri majore sau în cazul în care se remarcă necesitatea reevaluării unor obiective, analizând, inclusiv, situațiile de modificare/înlocuire/eliminare a unor jaloane sau ținte atinse anterior. De asemenea, la nivelul comitetului se pot pune în discuție delimitările de finanțare între PNRR și fondurile structurale și de investiții europene (FESI), fără a se aduce atingere principiului ireversibilității reformelor şi investițiilor.

\*

Studiul Economic pentru România al OCDE, lansat astăzi, la Palatul Victoria

Prim-ministrul Nicolae-Ionel Ciucă a participat la evenimentul de lansare a Studiului Economic pentru România al Organizaţiei pentru Cooperare şi Dezvoltare Economică (OCDE), desfășurat astăzi, la Palatul Victoria, în contextul vizitei pe care secretarul general al OCDE, Mathias Cormann, o efectuează în România. Vizita are loc la scurt timp după decizia Consiliului OCDE de a da undă verde deschiderii negocierilor de aderare a României la acest for interguvernamental.

Comitetul Interministerial pentru admiterea în OCDE a validat, în ședința din 26 ianuarie, asumarea atașamentului României la principiile, valorile și standardele organizației, așa cum sunt ele întărite și dezvoltate în cele două documente adoptate cu prilejul reuniunii Consiliului OCDE desfășurate la Paris, în octombrie anul trecut.

În numele României și al său personal, premierul Nicolae-Ionel Ciucă i-a mulțumit înaltului oficial al OCDE pentru efortul depus pentru a debloca extinderea organizației și rolul esențial în obținerea deciziei Consiliului OCDE de începere a negocierilor cu România.

Studiul economic pentru România al OCDE reprezintă o radiografie multidimensională a realităţilor socio-economice din țara noastră, subliniind în mod echilibrat eforturile depuse până acum, dar oferind, în același timp, recomandări utile în domeniile de o importanță deosebită pentru România, în scopul implementării măsurilor care pot genera dezvoltare şi bunăstare pe baze inteligente, sustenabile şi incluzive.

De menționat că documentul OCDE include și referințe la Planul Național de Redresare și Reziliență al României, aprobat în luna septembrie de Comisia Europeană, specificând că acesta se concentrează în mod corect pe domeniile în care investițiile sunt urgent necesare. De altfel, o serie de recomandări din cadrul studiului îşi găsesc răspunsul în măsurile pe care statul român le-a avut în vedere în Planul Național de Redresare și Reziliență.

*”Reformele și investițiile incluse în PNRR vor contribui la dezvoltarea și modernizarea economiei românești în domenii precum:  sustenabilitatea finanțelor publice, consolidarea administrației publice și reziliența sistemului de sănătate, asigurarea coeziunii sociale și teritoriale, digitalizarea administrației publice, și altele. De altfel, o serie de recomandări din cadrul studiului îşi găsesc răspunsul în măsurile pe care statul român le-a avut în vedere în Planul Național de Redresare și Reziliență. Am reținut toate aceste elemente și ne pregătim ca, în perioada imediat următoare, să le absorbim în politicile publice curente din România”*, a declarat premierul Nicolae-Ionel Ciucă, referindu-se la concluziile experților OCDE.

 Studiul OCDE pune accentul asupra dezvoltării infrastructurii de transport și tranziția verde, a necesității reducerii decalajelor de dezvoltare, a corelării pieței forței de muncă și competențelor, îmbunătățirii accesului la educație și formare, reformei sistemului de pensii. În același timp, arată eforturile depuse până acum și oferă recomandări utile în domeniile de o importanță deosebită pentru țara noastră.

”*România a avut o abordare cuprinzătoare în gestionarea efectelor pandemiei, cu măsuri în plan economic și social care au reprezentat 3,6% din PIB în 2020 și 1,4% din PIB în 2021. În acest fel, în al doilea trimestru al anului trecut, PIB-ul României a depășit nivelul de dinaintea pandemiei. Activitatea economică s-a relansat, de anul trecut, iar redresarea continuă. După creșterea economică de 6,3% din PIB înregistrată în 2021, estimăm că România va avea o creștere economică de 4,5% din PIB, atât în 2022, cât și în 2023*”, a declarat, la rândul său, secretarul general al OCDE, Mathias Cormann.

În opinia sa, România a înregistrat progrese semnificative, reușind să ajungă rapid din urmă economiile statelor care fac parte din OCDE, în pofida crizei financiare globale din 2007-2008 și a crizei pandemice cu care ne confruntăm în prezent. În 2019, înaintea izbucnirii pandemiei, România a înregistrat un Produs Intern Brut pe cap de locuitor de 27.000 USD, adică 63% din media la nivelul țărilor OCDE - o creștere semnificativă față de 30% din media țărilor OCDE cât înregistra România la începutul anilor 2000, a exemplificat Mathias Cormann. Înaltul oficial al OCDE a subliniat, în context, faptul că aceste progrese pot fi susținute în continuare inclusiv prin implementarea reformelor structurale asociate implementării Planului Național de Redresare și Reziliență, care vor contribui la revenirea economică a țării prin stimularea masivă a investițiilor publice.

Secretarul general al OCDE a subliniat, de asemenea, că România trebuie să facă față atât provocărilor în plan economic, dar și celor în materie de sănătate publică, menționând între acestea evoluția inflației, eliminarea disparităților sociale și creșterea ratei de vaccinare anti-COVID-19.

Principalele concluzii ale Studiului OCDE Economic Survey Romania 2022 despre economia României, sunt următoarele:

* Creşterea economică este robustă, dar riscurile sunt încă ridicate;
* Politicile macroeconomice au susţinut economia; iar politicile monetare trebuie să rămână vigilente şi să răspundă la presiunile inflaționiste. În ceea ce privește politica fiscală, aceasta trebuie să se adapteze la evoluţiile economice rapid şi ţintit;
* România trebuie să profite de oportunitatea fondurilor europene, în special pe componenta Next Generation;
* Este necesară reformarea sistemului public de pensii pentru asigurarea sustenabilităţii finanţelor publice;
* Reformele pot îmbunătăţi eficienţa şi echitatea în sistemul de impozitare;
* Îmbunătăţirea accesului la un sistem educaţional şi sanitar performant reprezintă cheia progresului în ceea ce priveşte nivelul de trai. Politicile economice trebuie să vizeze diminuarea ratelor ridicate de inactivitate şi a economiei informale. Fondurile europene trebuie utilizate pentru a răspunde la provocările sociale şi de mediu, inclusiv la reducerea poluării;
* Disparităţile regionale în ceea ce priveşte nivelul de trai şi oportunităţile economice sunt ridicate,
* La fel ca în statele OCDE, integrarea persoanelor cu un nivel scăzut de pregătire (în special tineri, femei şi populaţie romă) pe piaţa muncii este dificilă. În vederea îmbunătăţirii performanţelor pe piaţa muncii este necesar ca toţi cetăţenii să dobândească aptitudini adecvate;
* Creşterea productivităţii a fost semnificativă în anii 2010, dar a decelerat. Reformele care să dinamizeze afacerile, o alocare eficientă a resurselor şi reducerea disparităţilor legate de infrastructură sunt elemente cheie pentru a avea câştiguri de productivitate;
* Îmbunătăţirea cadrului de reglementare şi competiţional poate stimula creşterea productivităţii;
* Deşi accesul la finanţare s-a îmbunătăţit, este necesar ca IMM-urile să beneficieze de  sprijin sporit în ceea ce priveşte accesul la instrumentele financiar-bancare;
* Sporirea predictibilităţii reglementărilor pentru susţinerea mediului de afaceri în ceea ce priveşte procesul investiţional;
* Continuarea luptei împotriva corupţiei va conduce la sporirea încrederii în instituţiile statului.

La ora actuală, România este aderentă la 6 din cele 8 standarde esențiale pentru aderarea la OCDE. În lunile următoare, România va începe activitățile aferente aderării la Codurile de liberalizare. De asemenea, România și-a exprimat deja intenția de a adera la Convenția OCDE Anti-Mită.

\*\*\*

Aderarea României la OCDE reprezintă un obiectiv major al politicii externe române. România şi-a depus oficial candidatura pentru aderarea la OCDE cu ocazia exercițiilor anterioare de extindere, respectiv în aprilie 2004 şi noiembrie 2012, şi a reînnoit-o în 2016 şi 2017.

Pe 25 ianuarie 2022, România a fost invitată oficial să adere la OECD, alături de Bulgaria, Croația, Argentina, Brazilia și Peru.

***Notă:*** *Studiul Economic pentru România al Organizaţiei pentru Cooperare şi Dezvoltare Economică (Economic Survey of Romania (January 2022) poate fi accesat la următoarele link-uri:* <https://www.oecd.org/economy/romania-economic-snapshot/>; <https://www.gov.ro/fisiere/stiri_fisiere/Romania_Survey_2022_VRD.pdf>

\*

Întrevederea dintre premierul Nicolae-Ionel Ciucă și reprezentanții Romanian Business Leaders

Premierul Nicolae-Ionel Ciucă: Guvernul va continua să susțină trendul de redresare economică post-pandemie

Premierul Nicolae-Ionel Ciucă a avut astăzi, la Palatul Victoria, o întâlnire de lucru cu reprezentanții antreprenorilor români din cadrul Romanian Business Leaders (RBL), în contextul consultărilor deschise de Guvern cu reprezentanții mediului economic.

Discuțiile s-au concentrat asupra unor teme din domeniile fiscalității, debirocratizării, educației și infrastructurii, gestionarea crizei energetice, dar și asupra măsurilor de protejare a populației și mediului de afaceri de efectele pandemiei de COVID-19.

În ceea ce privește gestionarea crizei sanitare, prim-ministrul a arătat că prioritare sunt protejarea sănătății oamenilor, menținerea activităților economice și păstrarea locurilor de muncă. Aplicarea normelor de protecție sanitară și vaccinarea rămân în continuare soluțiile recomandate de specialiști pentru protejarea sănătății publice.

”Guvernul României va continua, prin măsuri active, să susțină trendul de redresare economică post-pandemie început în cursul anului trecut. Abordarea integrată în gestionarea efectelor pandemiei, cu măsuri atât în plan economic, cât și social, care au reprezentat 3,6% din PIB în 2020 și 1,4% din PIB în 2021, și-au dovedit beneficiile. Consultările începute cu mediul economic ne oferă în plus perspectiva pieței și soluții concrete la dificultățile întâmpinate în economia reală”, a afirmat premierul Nicolae-Ionel Ciucă.

Premierul a prezentat importanța invitării României de a adera la Organizația de Cooperare și Dezvoltare Economică, care oferă mediului de afaceri din țara noastră perspectiva unor investiții de amploare, în condițiile în care cele 38 de state membre OCDE dețin 90% din ponderea investițiilor străine directe la nivel global și 70% din producția și comerțul mondial.

“Viziunea noastră este de a integra reformele și investițiile din PNRR cu oportunitățile și standardele pe care aderarea la OCDE le reprezintă. Astfel, avem ocazia să finanțăm reformele așteptate de români și să modernizăm țara noastră, după modelul statelor dezvoltate economic”, a adăugat prim-ministrul.

Criza energetică a reprezentat un alt subiect al discuției. Prim-ministrul a evidențiat măsurile luate de Guvern pentru a proteja cetățenii de creșterea facturilor la energie și gaze naturale, precum și pentru a susține desfășurarea activității economice în condiții de competitivitate și eficiență.

Participanții la dialog au apreciat importanța predictibilității și clarității legislației fiscale, respectarea angajamentului Guvernului de a nu introduce noi taxe și a nu majora taxele aflate acum în vigoare, și îmbunătățirea nivelului de colectare prin conformarea la plată a contribuabililor.

În cadrul discuțiilor, reprezentanții Romanian Business Leaders au subliniat că reducerea birocrației, prin extinderea proiectelor de digitalizare, și continuarea simplificării procedurilor administrative sunt măsuri de natură să sprijine mediul de afaceri.

Totodată, investiția în educație și accentul pus asupra corelării educației cu piața forței de muncă, prevenirea abandonului școlar, îmbunătățirea calităţii educației și a formării profesionale și promovarea competențelor digitale sunt elemente în măsură să contribuie la creșterea competitivității angajaților.

Dezvoltarea infrastructurii de cale ferată, portuară și rutieră, precum și îmbunătățirea interconectării infrastructurii românești cu cea europeană, reprezintă un alt punct de interes discutat astăzi la Guvern. În acest sens, premierul a menționat decizia, de la finalul anului trecut, de a aproba un program de investiții în valoare de 73 de miliarde de euro, până în 2030.

La întâlnirea de lucru au participat, din partea Guvernului, Constantin-Daniel Cadariu – ministrul Antreprenoriatului și Turismului, Mircea Abrudean – șeful Cancelariei Prim-ministrului, Ionel Scrioșteanu – secretar de stat în Ministerul Transporturilor, Dan Drăgan – secretar de stat în Ministerul Energiei, Radu Szekely – secretar de stat în Ministerul Educației Naționale, Alin Chitu – secretar de stat în ministerul de Finanțe, Adriana Pistol – secretar de stat în Ministerul Sănătății și George Agafiței – Consilier de stat.

Din partea Romanian Business Leaders, la consultări au participat: Dragoș Petrescu, președinte al Consiliului Director RBL, Laura Florea (Fătu), membru al Consiliului Director RBL, Măriuca Talpeș, membru al Consiliului Director RBL, Angela Roșca, membru al Consiliului Director RBL, Alina Burlacu, director general RBL, Irina Munteanu, manager relații guvernamentale RBL, Ion Lixandru, membru RBL.

Sursa: Guvernul României - https://gov.ro/ro/comunicate&page=4&page=1

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției franceze | **Președinția franceză a Consiliului UE: 1 ianuarie-30 iunie 2022**  Prioritățile președinției franceze se reflectă în deviza acesteia: „Relansare, putere, apartenență”:   * **relansare**, pentru a permite Europei să sprijine tranziția ecologică și cea digitală * **putere**, pentru a apăra și promova valorile și interesele noastre * **apartenență**, pentru a construi și dezvolta o viziune europeană comună, prin cultură, prin valorile noastre și prin istoria noastră comună   Potrivit discursului președintelui Franței, Emmanuel Macron, din 9 decembrie 2021, în care a prezentat prioritățile președinției franceze, activitățile președinției se vor axa pe trei domenii principale:   * urmărirea unei agende pentru **suveranitatea europeană**, prin care se înțelege capacitatea Europei de a exista în lumea de astăzi și de a-și apăra valorile și interesele * construirea unui **nou model european de creștere** * crearea unei **Europe mai „umane”**   Site-ul președinției franceze: https://presidence-francaise.consilium.europa.eu/ |
| Dacă ar trebui să rezum într-o singură propoziție obiectivul acestei președinții de la 1 ianuarie până la 30 iunie 2022, aș spune că trebuie să trecem de la o Europă a cooperării în interiorul frontierelor noastre la o Europă puternică la nivel mondial, pe deplin suverană, liberă să facă alegeri proprii și stăpână pe soarta sa.  - *Emmanuel Macron, președintele Republicii Franceze. Prezentarea**președinției franceze a Consiliului Uniunii Europene la Palatul Élysée, 9 decembrie 2021* | |

🏵🏵🏵

NOUTĂȚI – Informații UTILE

Executivul a aprobat o serie de măsuri de sprijin pentru susținerea sectorului cultural-creativ

Guvernul României a adoptat în cursul săptămânii trecute Ordonanța de urgență pentru stabilirea unor măsuri de protecție socială a angajaților și a altor categorii profesionale în contextul interzicerii, suspendării ori limitării activităților economice, determinate de situaţia epidemiologică generată de răspândirea coronavirusului SARS-CoV2, precum și pentru modificarea unor acte normative, cu următoarele beneficii pentru sectorul cultural:

S-a prelungit până la data de 31 martie 2022, odată cu intrarea în vigoare a acestei OUG, indemnizația de 75% din salariul mediu brut pentru persoanele fizice care obţin venituri din drepturile de autor şi drepturile conexe, reglementate conform Legii nr. 8/1996.

Condiția necesară pentru obținerea indemnizației este ca persoanele fizice să nu realizeze în această perioadă venituri din alte surse ori activități.

Indemnizația prevăzută se acordă proporțional cu numărul de zile în care activitatea este interzisă ori suspendată sau în care capacitatea de funcționare este limitată.

Indemnizația este asigurată de la bugetul de stat prin bugetul Ministerului Muncii și Solidarității Sociale.

Potrivit comunicatului oficial, prin această OUG s-a mai făcut un pas important spre debirocratizare prin simplificarea procedurii de obținere a acestei indemnizații care se va face doar pe bază de cerere și declarație pe propria răspundere, însoțită de copia documentului de identitate.

O altă modificare vine în sprijinul instituțiilor publice de cultură și așezămintelor culturale, aflate în subordinea autorităților administrației publice centrale și locale. Acestea vor beneficia de schema compensării lunare pentru plata facturilor aferente consumului de energie electrică și gaze naturale pentru lunile noiembrie 2021-martie 2022.

Tot prin această OUG, a fost reintrodusă acordarea șomajului tehnic și au fost reglementate noi măsuri de protecție socială pentru angajați, de păstrare a locurilor de muncă și de susținere a unor sectoare economice.

Sursa: Ministerul Culturii

\*

POCU: Cereri de finanțare respinse în etapa CAE pe apelul dedicat fișelor de proiect selectate de GAL în cadrul SDL

AM POCU a publicat vineri, 21 ianuarie 2022, [**Lista intermediară nr. 14**](https://www.fonduri-structurale.ro/descarca-document/34204) a cererilor de finanțare care au fost respinse în etapa de verificare a conformității administrative și eligibilității pentru apelul de proiecte POCU/717/5/1 CONDIȚII SPECIFICE PENTRU DEPUNEREA ÎN SISTEMUL MySMIS A cererilor de finanțare aferente fișelor de proiect selectate de GAL în cadrul SDL – Etapa a III-a a mecanismului DLRC AP 5/ PI 9.vi/ OS 5.1 – REGIUNI MAI PUTIN DEZVOLTATE- perioada 23.12.2021 – 20.01.2022.

 Începând cu data de **25.01.2022,** solicitanții ale căror cereri de finanțare au fost respinse în această etapă vor primi, prin sistemul electronic MySMIS 2014+, Notificare privind rezultatul verificării conformității administrative și eligibilității şi grilele de evaluare.

 Solicitantul poate contesta rezultatul evaluării cererii lui de finanţare o singură dată pentru fiecare etapă.

Contestaţiile se vor depune de solicitant în sistemul MySMIS 2014+ în termenul precizat în cadrul notificării privind rezultatul verificării conformității administrative și eligibilității, potrivit pașilor descriși în documentul „[Modalitatea de depunere a contestației în sistemul informatic MySMIS](https://mfe.gov.ro/wp-content/uploads/2022/01/2740317a75c7003e63c13e8b0ef012f5-1.pdf)”.

| **Documente** |
| --- |
| [Lista\_POCU.pdf](https://www.fonduri-structurale.ro/descarca-document/34204) |

Sursa: MIPE

\*

Fraudă de aproximativ 850.000 de euro, bani europeni, în România

În urma unei anchete comune conduse de Oficiul European de Luptă Antifraudă (OLAF), un grup de nouă persoane și companii din Italia și România urmează să fie judecat în România pentru acuzații de fraudare a fondurilor agricole UE în valoare de aproape 850.000 de euro destinate producției de tomate, conform unui comunicat publicat de OLAF săptămâna trecută.

OLAF a dezvăluit o serie de practici potențial frauduloase care au inclus depunerea de documente false, înființarea de companii-fantasmă și declarații de teren false pentru obținerea ilegală de fonduri, iar nouă inculpați sunt acum acuzați de schema de fraudă în România – cinci cetățeni italieni și patru persoane juridice române.

Aceștia vor fi judecați sub acuzația de constituire a unei bande criminale cu intenția de a obține ilegal fonduri europene agricole în România.

OLAF și-a început implicarea în 2018, în urma rapoartelor privind potențiala țintire a fondurilor agricole UE în România de către un grup de italieni. După ce investigațiile inițiale au confirmat acest lucru, în 2019 a fost înființată o Echipă Comună de Investigație (JIT) formată din OLAF, DNA din România și Parchetul Enna pentru a urmări problema.

JIT a descoperit o serie de nereguli complexe și sofisticate legate de fraudă. Presupusul grup infracțional a înființat firme-fantasmă cu sediul în România cu unicul scop de a primi subvenții și fără nicio intenție de a cultiva tomate.

Se pare că, folosind documente falsificate, cum ar fi contracte de închiriere și facturi false, au reușit să obțină 850.000 de euro, ceea ce reprezintă aproximativ un sfert din totalul subvențiilor agricole din UE alocate României pentru producția de tomate în 2017.

De îndată ce a fost plătită subvenția, banii par să fi fost transferați în conturi bancare din Italia, de unde au fost retrași rapid și folosiți pentru finanțarea altor activități criminale. De asemenea, a mai reieșit că același grup ar fi putut folosi tactici similare înainte în România.

Sursa: OLAF

\*

Contracte semnate în valoare de peste 56 milioane de lei, pentru învățământ și mediul de afaceri

Ministerul Dezvoltării, Lucrărilor Publice și Administrației a anunțat ieri, 25 ianuarie 2022, semnarea a 10 contracte de finanțare din fonduri europene,  în valoare totală de 56.201.147,80 lei, prin Programul Operațional Regional.

Dintre acestea, 5 proiecte vizează modernizarea și eficientizarea infrastructurii educaționale din:

* orașul Măcin (jud. Tulcea), pentru creșterea eficienței energetice la Liceul „Gheorghe Munteanu Murgoci", va primi 9.075.165,55 lei;
* comuna Scobinți (jud. Iași) va primi 1.780.945,90 lei pentru construirea unei grădinițe cu program prelungit;
* municipiul Botoșani, pentru amenajarea unui spațiu de relaxare (scuar) la Liceul Pedagogic, va primi 250.201,88 lei;
* orașul Dărmănești (jud. Bacău) va primi 4.111.064,09 de lei pentru construirea și dotarea unui corp nou la Școala Gimnazială nr. 1;
* municipiul Tulcea, pentru reabilitarea clădirii internat a Liceului Teoretic „Grigore Moisil”, va primi 12.883.196,48 lei.

Alte 5 proiecte de finanțare vizează dezvoltarea întreprinderilor mici și mijlocii, prin creșterea competitivității unor firme sau achiziția de echipamente moderne și performante.

Sursa: MDLPA

\*

POAT: Ordin pentru modificarea OMFE nr.792/2020 privind Modelul Contractului de acordare a sprijinului financiar

Autoritatea de Management pentru Programul Operațional Asistență Tehnică din cadrul Ministerul Investițiilor și Proiectelor Europene a publicat ieri, 25 ianuarie 2022, Ordin pentru modificarea OMFE nr.792/2020 privind Modelul Contractului de acordare a sprijinului financiar.

[***Descarcă***](https://www.fonduri-structurale.ro/descarca-document/34254) Ordinul și Anexa

| **Documente** |
| --- |
| [OMFE nr. 792 din 2020.zip](https://www.fonduri-structurale.ro/descarca-document/34254) |

Sursa: MIPE

\*

În perioada 2007-2021, România a primit cu 44,7 miliarde de euro mai mult decât a contribuit la Bugetul UE

Sumele primite de la bugetul UE au ajuns, la finalul lunii decembrie a anului trecut, la 68,75 miliarde de euro, în timp ce contribuția cumulată pentru această perioadă este de 24 miliarde de euro.

Sumele sunt doar cele accesate prin bugetele multianuale ale UE. La acestea se adaugă alte 2 miliarde de euro prin NextGenerationEU (2021-2023), din care 1,85 miliarde de euro este suma încasată ca avans din PNRR, iar 123 milioane de euro reprezintă asistență de redresare pentru coeziune (ReactEU)...sursa:www.profit.ro, click [***aici***](https://www.profit.ro/taxe-si-consultanta/document-romania-la-15-ani-de-la-aderarea-la-ue-a-primit-cu-aproape-45-miliarde-euro-mai-mult-decat-a-contribuit-la-bugetul-ue-20559264?utm_source=Concentrat&utm_campaign=7b56e0b57e-CONCENTRAT_27_01_2022&utm_medium=email&utm_term=0_31399402fc-7b56e0b57e-122790858&ct=t(CONCENTRAT_27_01_2022)&mc_cid=7b56e0b57e&mc_eid=c89b4d33b5) pentru detalii

\*

POIM: 4,8 miliarde euro au fost solicitate Comisiei Europene până la sfârșitul anului 2021

Comitetul de Monitorizare pentru Programul Operațional Infrastructură Mare 2014-2020 (CM POIM) s-a reunit miercuri, 26 ianuarie 2022, pentru analizarea rezultatelor înregistrate la nivelul programului și a măsurilor necesare pentru accelerarea implementării proiectelor.

Conform comunicatului Ministerului Investițiilor și Proiectelor Europene, s-au înregistrat următoarele rezultate:

* 4,8 miliarde euro, valoarea totală a aplicațiilor de plată transmise Comisiei Europene (52% din fondurile UE alocate POIM în valoare de 9,1 miliarde euro);
* 1,5 miliarde euro, valoarea aplicațiilor de plată trimise Comisiei doar în anul 2021, în creștere cu 47% față de suma din anul 2020.

În cadrul reuniunii CM POIM și al celor 3 reuniuni sectoriale – de transport, mediu și energie – ce au avut loc marți, 25 ianuarie 2022, au fost luate o serie de decizii, printre care:

* modificarea programului pentru suplimentarea alocării cu 216 milioane euro din REACT-EU;
* aprobarea Strategiei de Comunicare;
* desemnarea unui nou membru cu drept de vot: Asociația Civică Moldova vrea Autostradă, în cadrul Comitetului Sectorial de Transport.

Sursa: MIPE

\*

Ministerul Investițiilor și Proiectelor Europene: Există îngrijorări la Comisia Europeană privind renegocierea PNRR

Posibilitatea ca România să ceară renegocierea Planului Național de Redresare și Reziliență a ridicat semne de îngrijorare la Comisia Europeană, a declarat joi ministrul investițiilor și proiectelor europene, Dan Vîlceanu.

Ministrul a completat că până la 2023 se poate discuta „orice” legat de PNRR, dar nu se renegociază pentru că s-ar pleca de la zero... click [***aici***](https://www.euractiv.ro/eu-elections-2019/vilceanu-exista-ingrijorari-la-comisia-europeana-privind-renegocierea-pnrr-28027) pentru detalii

Sursa:www.euractiv.ro

🏵🏵🏵

Consultări publice

Ghidul solicitantului pentru submăsura 4.1a, dedicată investițiilor în exploatații pomicole, în consultare publică!

Agenția pentru Finanțarea Investițiilor Rurale a lansat marți, 25 ianuarie 2022, în consultare publică, Ghidului Solicitantului pentru submăsura 4.1a „Investiții în exploatații pomicole” din cadrul PNDR 2020.

Categoriile de beneficiari eligibili care pot primi fonduri nerambursabile sunt:

* Persoana fizică autorizată;
* Întreprinderi individuale;
* Întreprinderi familiale ;
* Societate în nume colectiv – SNC;
* Societate în comandită simplă – SCS;
* Societate pe acţiuni – SA;
* Societate în comandită pe acţiuni – SCA;
* Societate cu răspundere limitată – SRL;
* Societate comercială cu capital privat;
* Institutele de cercetare – dezvoltare, staţiunile şi unitățile de cercetare-dezvoltare, inovare agricolă și didactice cu personalitate juridică, de drept public sau privat;
* Societate agricolă;
* Societate cooperativă agricolă;
* Cooperativă agricolă;
* Grup de producători și Organizație de producători;
* Composesorate, obști și alte forme asociative de proprietate asupra terenurilor.

Categoriile de solicitanți restricționate de la finanțare în perioada de tranziție 2021-2022 sunt, după caz:

* solicitanții care depun mai mult de două cereri de finanţare în cadrul măsurii 4;
* solicitanții care depun două  cereri de finanţare pentru proiecte pe  aceeași componentă, în cadrul  sM4.1a.

Prin submăsura 4.1a se acordă fonduri nerambursabile în proporţie de 50% până la maximum 70%, astfel:

**Ferme mici, medii și obţinere de material de înmulțire și material de plantare fructifer**

**Ferme mici: 4.000-11.999 SO**. Intensitatea sprijinului este de 50% din totalul cheltuielilor eligibile, fără a depăși:

* 100.000 euro pentru achiziții simple, inclusiv utilaje recoltare
* 450.000 euro proiecte complexe

**Ferme medii: 12.000- 250.000 SO**. Intensitatea sprijinului este de 50% din totalul cheltuielilor eligibile, fără a depăși:

* 200.000 euro pentru investițiile care presupun achiziții simple, inclusiv utilaje recoltare
* 1.500.000 euro pentru proiecte complexe

**Obţinere material de înmulțire și material de plantare** fructifer. Intensitatea sprijinului este de 50% din totalul cheltuielilor eligibile, fără a depăși:

* 300.000 euro - achiziții simple, inclusiv utilaje recoltare
* 1.500.000 euro - proiecte complexe

**Ferme mari>250.000 SO**

Intensitatea sprijinului este de 50 % din totalul cheltuielilor eligibile, fără a depăși:

* 300.000 euro - achiziții simple, inclusiv utilaje recoltare
* 1.500.000 euro - proiecte complexe

**Forme asociative**

Intensitatea sprijinului este de 50 % din totalul cheltuielilor eligibile, fără a depăși:

Pentru formele asociativei intensitatea sprijinului nerambursabil se va putea majora,  cu 20 de puncte procentuale, însă rata sprijinului combinat nu poate depăși 90% pentru:

* Investiții colective (investiții efectuate organizații și de grupuri de producători și cooperative)
* Investiții legate de operațiunile prevăzute la art. 28 (Agromediu și climă) și  art. 29 (Agricultura ecologica) din Regulamentul (UE) nr. 1305/2013, cu modificările și completările ulterioare
* Zone care se confruntă cu constrângeri naturale și cu alte constrângeri specifice, menționate la articolul 32 din Regulamentul (UE) nr.1305/2013, cu modificările și completărle ulterioare, se majorează cu 20 puncte procentuale dacă amplasarea investiției și, acolo unde este cazul, peste 50% din terenurile agicole ale exploatației agricole se află în una sau mai multe localităţi în dreptul cărora există menţiunea ANC ZM, ANC SEMN, ANC-SPEC.

[***Descarcă***](https://www.fonduri-structurale.ro/descarca-document/34275) ghidul

Perioada aferentă consultării publice este de 10 zile de la data publicării (n.r. 25 ianuarie 2022), iar propunerile pot fi transmise la adresa de e-mail [consultare@afir.info](mailto:consultare@afir.info).

| **Documente** |
| --- |
| [Ghidul\_solicitantului\_consultativ\_pentru\_sM\_4.1a.doc](https://www.fonduri-structurale.ro/descarca-document/34275) |

Sursa: AFIR

🏵🏵🏵

APELURI – Finanțări

Până la 1 februarie 2022 pot fi depuse proiectele adresate protejării și promovării monumentelor istorice

Persoanele fizice și persoanele juridice de drept public sau privat care au calitatea de proprietar, deţinător al unui drept de superficie, de concesiune sau de folosinţă pentru o durată mai mare de 25 de ani sau titular al dreptului de administrare al unui monument istoric pot depune până la 1 februarie 2022 propunerile de proiecte în cadrul Timbrului Monumentelor Istorice 2022, adresat protejării și promovării monumentelor istorice.

Timbrul Monumentelor Istorice a fost instituit în scopul de a sprijini activităţile de protejare, restaurare şi punere în valoare a monumentelor istorice, prin finanţarea de lucrări (precum: intervenţii de urgenţă, amenajări în vederea pregătirii monumentelor istorice pentru vizitare gratuită), investigaţii şi elaborarea de reglementări, norme şi metodologii, programe sau proiecte culturale privind monumentele istorice.

Programul / mecanismul de finanţare din fondul TMI include atât monumente istorice aflate în proprietatea statului, a UAT-urilor sau a cultelor religioase, cât şi monumente istorice aflate în proprietate privată a unor persoane fizice sau juridice.

Pentru mai multe detalii puteți consulta rubrica noastră de [***alte finanțări***](https://www.fonduri-structurale.ro/alte-finantari/559/timbrul-monumentelor-istorice-2022-apel-de-proiecte-adresat-protejarii-si-promovarii-monumentelor-istorice).

Sursa:[www.fonduri-structurale.ro](http://www.fonduri-structurale.ro)

\*

Autoritățile publice se pot înscrie pentru premiile pentru promovarea întreprinderilor europene!

**Premiile pentru promovarea întreprinderilor europene**, iniţiate de către Comisia Europeană, recunosc şi răsplătesc iniţiative remarcabile care susţin antreprenoriatul. Premiile, lansate în anul 2005 vizează şi sensibilizarea în ceea ce priveşte antreprenoriatul – atât cu referire la politici cât şi la punerea în aplicare a politicilor – şi celebrează succesul.

Concurența se adresează **autorităților publice din UE sau țărilor asociate în cadrul programului COSME**. Entităţile eligibile cuprind **organizaţii naţionale**, **localităţi**, **oraşe**, **regiuni** şi **comunităţi**, precum şi **parteneriate public-private** între autorităţi publice şi întreprinzători, **programe educaţionale** şi **organizaţii de afaceri**.

De asemenea, există şase categorii de premii şi fiecare din acestea va recunoaşte iniţiativele locale, regionale sau naţionale care contribuie cu succes la îmbunătăţirea performanţei întreprinderilor, respectiv:

1. **Promovarea spiritului antreprenorial**: recunoaşte iniţiativele la nivel naţional, regional sau local, care promovează spiritul antreprenorial în special în rândul tinerilor şi al femeilor.
   1. Exemple: Evenimente şi campanii de promovare a imaginii antreprenoriatului şi a antreprenorilor şi a unei culturi care încurajează creativitatea, inovaţia şi acceptarea riscurilor.
2. **Investiții în competențele antreprenoriale**: recunoaște inițiativele la nivel național, regional sau local de îmbunătățire a competențelor antreprenoriale, manageriale și ale angajaților.
   1. Exemple: Promovarea competențelor specifice, cum ar fi competențele tehnice necesare în sectorul meșteșugăresc, competențele lingvistice, competențele digitale; programe de mobilitate și mentorat pentru antreprenori, educație antreprenorială în școli și universități
3. **Îmbunătățirea mediului de afaceri și sprijinirea tranziției digitale**: recunoaște politicile și inițiativele inovatoare la nivel național, regional sau local, care fac ca Europa să fie locul cel mai atractiv pentru demararea unei afaceri, funcționarea, creșterea și extinderea acesteia pe piața unică, simplificarea procedurilor legislative și administrative pentru întreprinderi, punerea în aplicare a principiului „a gândi mai întâi la scară mică” în favoarea întreprinderilor mici și mijlocii și sprijinirea tranziției digitale a întreprinderilor, permițându-le să dezvolte, să comercializeze și să utilizeze tehnologii, produse și servicii digitale de orice fel.
   1. Exemple: Măsuri de reducere a birocrației, de demarare a noilor întreprinderi, de sprijinire a transferului de proprietate asupra întreprinderilor, de sprijinire a transformării digitale și de facilitare a accesului IMM-urilor la piețele de achiziții publice.
4. **Sprijinirea internaţionalizării afacerilor**: recunoaşte politici şi iniţiative la nivel naţional, regional sau local, care încurajează întreprinderile şi în special întreprinderile mici şi mijlocii, pentru a profita în măsură mai mare de oportunităţile oferite de pieţele din cadrul şi din afara Uniunii Europene.
   1. Exemple: Proiecte de construire, menţinere şi sprijinire a cooperării internaţionale între întreprinderi; instrumente de informare sau conectare, servicii de suport sau programe care ajută IMM-urile să se extindă în afara ţării.
5. **Sprijinirea tranziției durabile**: recunoaște politicile și inițiativele de la nivel național, regional sau local care sprijină tranziția durabilă și aspectele de mediu, cum ar fi economia circulară, neutralitatea climatică, energia curată, utilizarea eficientă a resurselor sau biodiversitatea, de exemplu prin dezvoltarea durabilă a competențelor și stabilirea de contacte, precum și prin finanțare.
   1. Exemple: Sprijinirea întreprinderilor în vederea adaptării modelelor de afaceri durabile.
6. **Premiul pentru antreprenoriat responsabil şi global**: recunoaşte acţiunile naţionale, regionale şi locale ale autorităţilor sau parteneriatelor public-private care promovează responsabilitatea socială în cadrul întreprinderilor mici şi mijlocii.  Această categorie de premii va recunoaşte, de asemenea, eforturile de promovare a antreprenoriatului în cadrul grupurilor defavorizate, precum şomerii, în special şomerii pe termen lung, imigranţii legali, persoanele cu handicap sau cele aparţinând minorităţilor etnice.
   1. Exemple: întreprinderi sociale şi fără scop lucrativ care deservesc nevoile societăţii prin antreprenoriat.

Juriul European va înmâna, de asemenea, Marele Premiu al Juriului, candidatului din orice categorie, considerată ca fiind iniţiativa cea mai creativă şi plină de inspiraţie, de promovare a antreprenoriatului.

În ceea ce privește etapele de selecție, există două etape, respectiv candidaţii vor fi luaţi în considerare pentru Premiile Europene doar prin finalizarea unei **selecţii iniţiale**, la nivel naţional.

Un juriu format din reprezentanţi de înalt nivel va selecta câştigătorii finali, care vor fi anunţaţi cu ocazia ceremoniei de acordare a premiilor, din luna noiembrie 2022.

Termenul de depunere a solicitărilor de către candidații din România este **2 iunie 2022**.

Sursa: Minsterul Antreprenoriatului și Turismului

\*

Am lansat StartUPT! Înscrieri deschise pentru studenții care doresc să înființeze afaceri în domenii precum IT, industrii creative, turism, sănătate sau energie!

Studenții din cadrul Universității Politehnica Timișoara și din alte universități din Regiunea Vest, care doresc să înființeze un start-up în oricare din regiunile țării, mai puțin București-Ilfov, se pot înscrie în cadrul StartUPT, cel mai nou accelerator de afaceri finanțat din fonduri europene prin Programul Operațional Capital Uman în cadrul liniei de finanțare „Innotech Student”.

În cadrul proiectului implementat de Universitatea Politehnica Timișoara, în parteneriat cu [www.fonduri-structurale.ro](http://www.fonduri-structurale.ro/), căutăm idei ce trebuie să facă parte din domenii precum IT, industrii creative, turism, sănătate, energie.

**Ce condiții trebuie să îndeplinești pentru înscriere:**

* Ești înmatriculat într-o instituție de învățământ superior (cel puțin în anul II de licență) în cadrul Universității Politehnica Timișoara sau în alte universități din Regiunea Vest;
* Ai domiciliul/reședința în una din regiunile mai puțin dezvoltate ale României (Sud Muntenia, Sud Vest Oltenia, Vest, Centru, Nord-Est, Nord-Vest, Sud-Est);
* Vrei să înființezi o afacere în unul din sectoarelor economice cu potențial competitiv în una din aceste regiuni;
* Nu ai mai urmat un curs de „Competențe antreprenoriale” cofinanțat din fonduri nerambursabile.

Înscrie-te la curs [***aici***](https://www.fonduri-structurale.ro/formulare/start-upt/inscriere).

**Etapele proiectului:**

**I.** În primă fază vom derula cursuri online gratuite de antreprenoriat certificate ANC pentru cel puțin 341 de studenți și doctoranzi din toate regiunile mai puțin dezvotate care vor să își înființeze o afacere în [***sectoarele economice cu potențial competitiv***](https://www.fonduri-structurale.ro/descarca-document/34299).

**II.** După finalizarea cursurilor vom organiza o competiție de planuri de afaceri, în cadrul căreia vom selecta 26 de antreprenori care vor primi până la 60.000 de euro pentru afacerea lor. În cadrul concursului vom selecta 13 afaceri care vor primi finanțare de 40.000 de euro și 13 afaceri vor fi finanțate cu 60.000 de euro

**III.** Antreprenorii selectați vor fi sprijiniți prin servicii personalizate de mentorat în antreprenoriat și inovație digitală. De asemenea, aceștia vor urma un stagiu de practică într-o întreprindere cu activitate similară.

**IV.** După finalizarea pașilor de mai sus, vei putea înființa afacerea și începe activitatea în cadrul acesteia. Vei avea un an la dispoziție să îți dezvolți afacerea cu ajutorul finanțării primite conform planului tău de afacere. Apoi, timp de 6 luni, vei asigura sustenabilitatea afacerii prin forțe proprii.

Puteți consulta **metodologia de selecție** care detaliază condițiile și procesul de aplicare [***aici***](https://www.fonduri-structurale.ro/descarca-document/34307).

Mai multe informații despre proiect se regăsesc [***pe pagina dedicată acestuia.***](https://www.fonduri-structurale.ro/startupt)

Dacă ai întrebări, ne poți contacta pe email la [antreprenoriat@fonduri-structurale.ro](mailto:antreprenoriat@fonduri-structurale.ro), persoană de contact: Dana Miron, 0720.040.168 sau Radu Vasiu la [radu.vasiu@upt.ro](mailto:radu.vasiu@upt.ro).

**\*\*\***

„StartUPT” (POCU/829/6/13/140550) este un proiect finanțat din fonduri europene, mai exact din Fondul Social European, prin Programul Operațional Capital Uman (POCU) în cadrul liniei de finanțare „Innotech Student”.

Proiectul este implementat de Universitatea Politehnica Timișoara în calitate de Beneficiar împreună cu fonduri-structurale.ro (Grupul de Consultanță pentru Dezvoltare DCG SRL) în calitate de partener.

StartUPT are o durată de 24 de luni, implementându-se în perioada decembrie 2021 –  decembrie 2023.

Valoarea totală eligibilă a proiectului este de 9.280.400,14 lei, din care valoarea finanțării nerambursabile este de 9.190.844,13 lei. Valoarea co-finanțării eligibile a Beneficiarului și partenerului este de 89.556,01 lei.

| **Documente** |
| --- |
| [Metodologie-selectie-GT\_StartUPT.zip](https://www.fonduri-structurale.ro/descarca-document/34307) |

Sursa:www.fonduri-structurale.ro

\*

A fost publicat Ghidul aferent apelului nr. 3 pentru pregătirea proiectelor în domeniul specializării inteligente din regiunea Sud Muntenia

Autoritatea de Management pentru Programul Operațional Asistență Tehnică din cadrul Ministerul Investițiilor și Proiectelor Europene a publicat ieri, 27 ianuarie 2022, Ghidul simplificat al Solicitantului Condiții Specifice de accesare a fondurilor din POAT 2014 – 2020 destinate pregătirii proiectelor în domeniul specializării inteligente din regiunea Sud Muntenia – Apelul nr. 3.

Fișele de proiect se vor depune în perioada 7 – 18 februarie 2022, iar alocarea financiară este de 513.532,27 lei.

Beneficiarii sprijinului acordat prin intermediul schemei de minimis sunt:

* Unități administrativ teritoriale în parteneriat cu universități, institute de cercetare, ONG, alte entități publice sau private de cercetare-dezvoltare-inovare, IMM și întreprinderi mari.
* Parteneriate între universități, institute de cercetare, ONG, alte entități publice sau private de cercetare-dezvoltare-inovare, IMM și întreprinderi mari;
* Universități, institute de cercetare, ONG-uri, alte entități publice sau private de cercetare-dezvoltare-inovare, IMM și întreprinderi mari (individual).

[***Descarcă***](https://www.fonduri-structurale.ro/descarca-document/34360) ghidul

| **Documente** |
| --- |
| [Ghid\_proiecte în domeniul specializării inteligente din regiunea Sud Muntenia – Apelul nr. 3.zip](https://www.fonduri-structurale.ro/descarca-document/34360) |

Sursa: MIPE

\*

MIPE: Termenul estimativ de lansare a măsurii 4.1.1 dedicată investițiilor în IMMuri este începutul lunii martie

Ministerul Investițiilor și Proiectelor Europene a transmis astăzi, 28 ianuarie 2022, faptul că schema de ajutor de stat aferentă măsurii 4.1.1. „Investiții în activități productive” din cadrul POC, a fost transmisă Consiliului Concurenței, pentru aviz și încărcată în Platforma de comunicare DG Competition cu autoritățile de concurență din statele membre. Conform prevederilor europene, Comisia Europeană are un termen de 30 de zile pentru analiză și transmiterea răspunsului.

Conform comunicatului, se estimează publicarea ghidului consolidat în urma consultării publice în **prima jumătate a lunii februarie**. Ghidul va fi aprobat și publicat după primirea avizului de la CE și publicarea schemei de ajutor de stat în Monitorul Oficial. Referitor la lansarea apelului, termenul estimativ este **începutul lunii martie**.

În ceea ce privește apelul dedicat sprijinirii IMM-urilor pentru dezvoltarea **competențelor digitale ale angajațilo**r, MIPE a transmis faptul că se pregătește **majorarea sumei alocate pentru acest apel**, de la 20 milioane la 20,6 milioane euro, pentru a putea fi finanțate **primele 22 proiecte selectate** în urma evaluării. Inițial fuseseră admise la finanțare 11 proiecte, iar încă 11 proiecte au reușit să egaleze punctajele celor selectate inițial urmare a soluționării contestațiilor.

Sursa: MIPE

🏵🏵🏵

Din actualitatea europeană

\*

Uniunea europeană a sănătății: consolidarea rolului deținut de Agenția Europeană pentru Medicamente

**Consiliul a adoptat Regulamentul de revizuire a mandatului Agenției Europene pentru Medicamente (EMA).**

Ca parte din procesul aflat în desfășurare având ca scop crearea unei puternice uniuni europene a sănătății, Consiliul a adoptat Regulamentul de revizuire a mandatului Agenției Europene pentru Medicamente (EMA), făcând un pas important în direcția consolidării gradului de pregătire pentru situații de criză a EMA și a gestionării acestor situații de către agenție în legătură cu medicamentele și dispozitivele medicale. Noile norme vor permite agenției să monitorizeze îndeaproape și să reducă deficitele de medicamente și de dispozitive medicale pe durata unor evenimente de importanță majoră și a unor situații de urgență de sănătate publică și facilitează aprobarea mai rapidă a medicamentelor care ar putea trata sau preveni o boală ce provoacă o criză în domeniul sănătății publice. Adoptarea unui mandat consolidat al EMA face parte din Pachetul privind uniunea europeană a sănătății, propus de Comisie în noiembrie 2020.

Salutând adoptarea de astăzi a regulamentului, Margaritis **Schinas**, vicepreședinte pentru promovarea modului nostru de viață european, a spus:*„Adoptarea acestui regulament astăzi marchează o etapă semnificativă pentru cetățenii europeni care au așteptat ca UE să vină cu instrumentele de care avem nevoie pentru a reacționa rapid și eficient într-o situație de criză sanitară. În ultimii doi ani, Agenția Europeană pentru Medicamente a fost un actor-cheie în contextul răspunsului UE la pandemia de COVID-19, în special în procesul de consiliere, evaluare și autorizare a vaccinurilor și a medicamentelor pentru prevenirea și tratarea COVID-19. Le-am promis cetățenilor europeni că vom face acest lucru și iată că ne transformăm promisiunea în realitate!”*

Stella **Kyriakides**, comisarul pentru sănătate și siguranță alimentară, a declarat: „*Facem astăzi un pas mare în direcția concretizării unei puternice uniuni europene a sănătății. Agenția Europeană pentru Medicamente este o autoritate de reglementare recunoscută pe plan mondial care s-a aflat în prima linie a eforturilor UE de a se asigura că cetățenii noștri au acces la vaccinuri și mijloace terapeutice sigure și eficace pe durata pandemiei de COVID-19. Prin consolidarea mandatului agenției, putem asigura disponibilitatea permanentă a medicamentelor și a dispozitivelor medicale esențiale pentru cetățeni, precum și aprobarea mai rapidă a medicamentelor noi pentru situații de urgență. Împreună cu Parlamentul European și cu statele membre avem o viziune comună în ceea ce privește o uniune europeană a sănătății puternică și aș dori să le adresez mulțumiri pentru angajamentul și dedicația de care au dat dovadă în demararea acestei activități importante.”*

Datorită mandatului său consolidat, agenția poate facilita un răspuns coordonat la nivelul UE la crizele sanitare în următoarele moduri:

* monitorizând și reducând **riscul de deficite** de medicamente și dispozitive medicale esențiale;
* acordând **consiliere științifică cu privire la medicamentele** care ar putea avea potențialul de a trata, a preveni sau a diagnostica bolile ce cauzează respectivele crize;
* coordonând studii de monitorizare a **eficacității și siguranței medicamentelor**destinate să trateze, să prevină sau să diagnosticheze boli legate de crize din domeniul sănătății publice;
* coordonând **studii clinice** pentru medicamente destinate să trateze, să prevină sau să diagnosticheze boli legate de crize din domeniul sănătăți publice;
* transferând agenției grupurile de experți prevăzute de Regulamentul privind dispozitivele medicale.

Legislația instituie de asemenea în mod oficial grupul de coordonare privind deficitele de medicamente și de dispozitive medicale și grupul operativ pentru situații de urgență, ale căror sarcini de lucru sunt enumerate mai sus.

**Etapele următoare**

După ce va fi semnat oficial astăzi de către Parlamentul European și Consiliu, regulamentul va fi publicat în Jurnalul Oficial. Regulamentul va intra în vigoare în ziua care urmează datei publicării și se va aplica de la 1 martie 2022. Dispozițiile regulamentului referitoare la monitorizarea deficitelor de dispozitive medicale, cu excepția transferului grupurilor de experți, se vor aplica la 12 luni de la intrarea în vigoare a regulamentului.

**Mai multe informații**

[Fișă informativă privind agențiile UE](https://ec.europa.eu/commission/presscorner/detail/ro/fs_20_2079)

[Uniunea europeană a sănătății](https://ec.europa.eu/info/strategy/priorities-2019-2024/promoting-our-european-way-life/european-health-union_ro)

\*

Conferința privind viitorul Europei: recomandările cetățenilor dezbătute în adunarea plenară

Vineri, 21, și sâmbătă, 22 ianuarie, adunarea plenară a conferinței a trecut în revistă recomandările formulate de două grupuri de dezbatere ale cetățenilor europeni și de grupuri naționale de dezbatere ale cetățenilor.

A treia sesiune a adunării plenare a trecut în revistă cele 90 de recomandări formulate de grupurile de dezbatere care s-au concentrat asupra temelor „Democrația europeană/Valori și drepturi, statul de drept, securitate” și „Schimbări climatice și mediu/Sănătate”, precum și recomandările conexe ale grupurilor naționale de dezbatere ale cetățenilor.

Dezbaterile s-au centrat pe recomandările venite din partea celor două grupuri de dezbatere care și-au finalizat până acum lucrările și în cadrul cărora s-au reunit (față în față și la distanță) circa 200 de europeni cu vârste diferite, din medii diverse, provenind din toate statele membre, pentru a discuta și a adopta recomandări cu privire la provocările prezente și viitoare pe care le întâmpină Europa.

Grupul de dezbatere privind „Democrația europeană/Valori și drepturi, statul de drept, securitate” a adoptat [39 de recomandări](https://futureu.europa.eu/assemblies/citizens-panels/f/299/?locale=rohttps://futureu.europa.eu/assemblies/citizens-panels/f/299/?locale=ro) în cadrul [sesiunii sale finale găzduite de Institutul Universitar European](https://www.europarl.europa.eu/news/en/press-room/20211210IPR19239/conference-on-the-future-of-europe-citizens-panel-delivers-recommendations) din Florența (Italia), în luna decembrie. Grupul care a dezbătut pe tema „Schimbări climatice și mediu/Sănătate” [a fost găzduit în ianuarie de Colegiul Europei din Natolin și de orașul Varșovia (Polonia)](https://www.europarl.europa.eu/news/en/press-room/20220110IPR20613/panel-on-climate-change-environment-health-delivers-recommendations), unde a finalizat [51 de recomandări](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBZ0dsIiwiZXhwIjpudWxsLCJwdXIiOiJibG9iX2lkIn19--e3ab619748ad45cdac68a6d1cf0004f1647f30ee/P3S3_voted_recommendations_FINAL_v%202022.01.10%2013%2030.pdf) din domeniul său de competență.

Guy Verhofstadt (Parlamentul European) a declarat: „*Am fost deosebit de impresionat de încrederea cu care reprezentanții cetățenilor și-au susținut recomandările în dezbaterile lor cu responsabili politici plini de experiență. Este clar că ei contează pe un follow-up concret, care să le respecte viziunea amplă, și că nu se așteaptă la o simplă alegere a elementelor convenabile. În final, va trebui să se dea curs tuturor recomandărilor*.”

Clément Beaune (președinția Consiliului) a comentat: „*Adunarea plenară trebuie să discute recomandările cetățenilor. Aceasta este provocarea noastră a tuturor în cadrul Conferinței privind viitorul Europei. Suntem încântați de faptul că dezbaterile și contribuțiile cetățenilor îmbogățesc prioritățile Uniunii Europene pentru generațiile viitoare.*.”

Dubravka **Šuica** (Comisia Europeană) a declarat: „*Am avut încă de la început încredere deplină în acest proces deliberativ, iar așteptările mi-au fost chiar depășite. Sunt impresionată de înalta calitate a recomandărilor adoptate de grupurile de dezbatere ale cetățenilor europeni și de grupurile naționale care și-au finalizat lucrările până în prezent. Este deci cu atât mai important ca cetățenii să se regăsească în rezultatele acestor deliberări și să vadă ulterior efectele concrete ale acestei conferințe. Democrația noastră merită această dezbatere animată și constructivă*.”

**Etapele următoare**

Cele două grupuri de dezbatere ale cetățenilor europeni care nu și-au prezentat încă recomandările urmează să își finalizeze activitatea în februarie. Reuniunea grupului de dezbatere „[UE în lume/Migrație](https://futureu.europa.eu/assemblies/citizens-panels/f/301/?locale=ro)” (care ar urma să se desfășoare în perioada 11-13 februarie) va fi găzduită de Institutul European de Administrație Publică din Maastricht, în Țările de Jos. Reuniunea grupului „[O economie mai puternică, justiție socială și locuri de muncă/Educație, cultură, tineret, sport/Transformarea digitală](https://futureu.europa.eu/assemblies/citizens-panels/f/298/)” (planificată pentru 25-27 februarie) va fi găzduită de Institutul pentru Afaceri Internaționale și Europene din Dublin, în Irlanda. Recomandările lor vor fi dezbătute în cadrul unei sesiuni ulterioare a adunării plenare a conferinței.

**Context**

Adunarea plenară a conferinței reunește reprezentanți ai Parlamentului European (108), ai Consiliului (54 sau doi pentru fiecare stat membru) și ai Comisiei Europene (3), reprezentanți ai parlamentelor naționale din toate statele membre (108) pe picior de egalitate, precum și cetățeni (108). În cadrul componentei cetățenești, la deliberări iau parte reprezentanți ai grupurilor de dezbatere ale cetățenilor europeni (80), reprezentanți ai evenimentelor naționale sau ai grupurilor naționale de dezbatere ale cetățenilor (27 sau unul pentru fiecare stat membru) și președintele Forumului European de Tineret. În plus, participă ca membri reprezentanți ai Comitetului Regiunilor și ai Comitetului Economic și Social European (câte 18 din fiecare), reprezentanți aleși din partea autorităților locale și regionale (6 din fiecare) și reprezentanți ai partenerilor sociali (12) și ai societății civile (8). Periodic, atunci când sunt discutate subiecte din portofoliile lor, sunt invitați să participe la dezbatere și alți membru ai colegiului comisarilor, inclusiv Înaltul Reprezentant al Uniunii. Pot fi invitați și reprezentanți ai unor părți interesate importante, cum s-a întâmplat, de exemplu, pe 21-22 ianuarie când au participat reprezentanți ai țărilor din Balcanii de Vest, ai agențiilor și organismelor UE precum Ombudsmanul UE, Emily O'Reilly, sau în cazul dialogului dintre instituțiile europene și biserici, asociații sau comunități religioase și organizații filosofice și neconfesionale.

În cadrul adunării plenare sunt dezbătute recomandările grupurilor de dezbatere ale cetățenilor europeni și cele ale grupurilor naționale, precum și contribuțiile colectate prin platforma digitală multilingvă, grupate pe teme, fără un rezultat prestabilit. Pe bază de consens, adunarea plenară își va prezenta propunerile Comitetului executiv, care va elabora un raport în deplină colaborare cu adunarea plenară și în condiții de maximă transparență. Grupurile de dezbatere au selectat 80 de cetățeni (20 din fiecare grup) pentru a le reprezenta în adunarea plenară a conferinței. Acești reprezentanți sunt membri ai adunării plenare începând cu [a doua sesiune a sa, care a avut loc în octombrie la Strasbourg](https://www.europarl.europa.eu/news/ro/press-room/20211021IPR15506/conferinta-privind-viitorul-europei-se-incheie-a-doua-sesiune-plenara). Puteți consulta mai multe informații despre componența, scopul și activitatea adunării plenare și puteți descărca toate documentele relevante pentru evenimentul din weekend pe [pagina web a adunării plenare a conferinței](https://futureu.europa.eu/pages/plenary?locale=ro).

Toți europenii pot continua să contribuie la dezbatere prin intermediul [platformei digitale multilingve](https://futureu.europa.eu/?locale=ro).

**Pentru mai multe informații**

Sunt disponibile extrase pe [EbS](https://audiovisual.ec.europa.eu/en/). Toate înregistrările video, audio și fotografiile de la grupurile de lucru și de la dezbaterile adunării plenare sunt disponibile pe site-ul [Centrului multimedia al Parlamentului](https://multimedia.europarl.europa.eu/en/conference-on-future-of-europe_17609_pk).

[Procesul Conferinței privind viitorul Europei](https://futureu.europa.eu/rails/active_storage/blobs/eyJfcmFpbHMiOnsibWVzc2FnZSI6IkJBaHBBbHNvIiwiZXhwIjpudWxsLCJwdXIiOiJibG9iX2lkIn19--fbe274ff16e79b4d729dfddfb77a5a6a664da7cf/CoFoE_Process_EN.jpg)

[Calendarul Conferinței privind viitorul Europei](https://futureu.europa.eu/uploads/decidim/attachment/file/14587/CoFoE_Timeline__3_.jpg)

\*

Comisia propune o declarație privind drepturile și principiile digitale pentru toți cetățenii UE

**Comisia propune Parlamentului European și Consiliului semnarea unei**[**declarații**](https://digital-strategy.ec.europa.eu/en/news-redirect/733938)**cu privire la drepturile și principiile care vor ghida transformarea digitală a UE.**

Scopul acestui proiect de declarație privind drepturile și principiile digitale este de a le oferi cetățenilor o referință clară cu privire la genul de transformare digitală pe care îl promovează și susține Europa. Declarația va constitui, de asemenea, un ghid privind noile tehnologii destinat factorilor de decizie și întreprinderilor. Drepturile și libertățile consacrate în cadrul juridic al UE și valorile europene care sunt expresia principiilor ar trebui să fie respectate în mediul online în aceeași măsură ca și offline. Odată ce va fi aprobată în comun, declarația va defini și abordarea în materie de transformare digitală pe care o va promova UE în întreaga lume.

Margrethe **Vestager**, vicepreședinta executivă pentru o Europă pregătită pentru era digitală, a declarat: *Ne dorim tehnologii sigure, care să fie în slujba oamenilor și care să funcționeze respectându-ne drepturile și valorile. Și dorim ca acest lucru să fie valabil și în mediul online. Dorim, de asemenea, ca toți cetățenii să aibă posibilitatea și mijloacele de a participa activ la societățile noastre tot mai digitalizate. Această declarație constituie o referință clară cu privire la drepturile și principiile aplicabile în mediul online.*

Comisarul pentru piața internă, Thierry **Breton**, a declarat: *Dorim ca europenii să știe că prin simplul fapt că locuiesc, studiază, lucrează sau desfășoară activități economice în Europa, se pot bizui pe o conectivitate de vârf, pe un acces neîntrerupt la serviciile publice și la un spațiu digital sigur și echitabil. Declarația privind drepturile și principiile digitale stabilește, de asemenea, o dată pentru totdeauna, că faptele considerate ilegale offline ar trebui să fie ilegale și online. Intenționăm, totodată, să promovăm aceste principii ca pe un standard demn de urmat de către întreaga lume*.

**Drepturi și principii în era digitală**

Proiectul de declarație vizează drepturi și principii esențiale pentru transformarea digitală, cum ar fi punerea accentului pe indivizi și pe drepturile lor, sprijinirea solidarității și a incluziunii, asigurarea libertății de alegere online, încurajarea participării la spațiul public digital, îmbunătățirea siguranței, a securității și a capacității de acțiune a persoanelor și promovarea unui viitor digital durabil.

Aceste drepturi și principii ar trebui să îi însoțească pe cetățenii UE în viața lor de zi cu zi: conectivitate digitală de mare viteză și la prețuri abordabile pretutindeni și pentru toți, săli de clasă bine dotate și cadre didactice cu competențe digitale, acces neîntrerupt la serviciile publice, un mediu digital sigur pentru copii, deconectarea după programul de lucru, obținerea de informații ușor de înțeles cu privire la impactul produselor noastre digitale asupra mediului, controlarea modului în care sunt utilizate datele lor cu caracter personal și cu cine sunt partajate.

Declarația se întemeiază pe dreptul UE, de la tratate la Carta drepturilor fundamentale, dar și pe jurisprudența Curții de Justiție. Experiența dobândită cu ocazia adoptării [Pilonului european al drepturilor sociale](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights_ro) a fost, de asemenea, folosită în acest sens. Fostul președinte al Parlamentului European, David Sassoli, a susținut, încă din 2018, ideea că accesul la internet constituie un nou drept al omului. Promovarea și punerea în aplicare a principiilor stabilite în declarație va constitui un angajament politic comun și o responsabilitate comună atât la nivelul Uniunii, cât și la nivelul statelor membre, în limitele competențelor lor respective. Pentru a se asigura că declarația va produce efecte concrete pe teren, Comisia [a propus](https://ec.europa.eu/commission/presscorner/detail/ro/ip_21_4630) în luna septembrie să monitorizeze progresele, să evalueze lacunele și să formuleze recomandări de acțiuni prin intermediul unui raport anual privind „Stadiul îndeplinirii obiectivelor deceniului digital”.

**Etapele următoare**

Parlamentul European și Consiliul sunt invitate să discute pe marginea proiectului de declarație și să o aprobe la cel mai înalt nivel până în vara aceasta.

**Context**

La 9 martie 2021, Comisia și-a prezentat viziunea în ceea ce privește transformarea digitală a Europei până în 2030 în comunicarea intitulată „[Busola pentru dimensiunea digitală: modelul european pentru deceniul digital](https://ec.europa.eu/commission/presscorner/detail/ro/IP_21_983)”. În septembrie 2021, Comisia a introdus un cadru de guvernanță solid în vederea atingerii obiectivelor digitale sub forma documentului intitulat „[Calea către deceniul digital](https://ec.europa.eu/commission/presscorner/detail/ro/ip_21_4630)”. Într-un [discurs](https://ec.europa.eu/commission/presscorner/detail/en/speech_21_2804) ținut la 1 iunie 2021 în cadrul evenimentului „Leading the Digital Decade” desfășurat la Sines, în Portugalia, președinta Comisiei, Ursula **von der Leyen**, a declarat: *Suntem deschiși față de noile tehnologii, dar ne apărăm valorile.*

Comisia a organizat, de asemenea, o consultare publică deschisă [care a demonstrat sprijinul larg](https://digital-strategy.ec.europa.eu/en/consultation-results-europeans-express-strong-support-proposed-digital-rights-and-principles) al populației cu privire la principiile digitale europene – 8 din 10 cetățeni ai UE consideră că este util ca Uniunea Europeană să definească și să promoveze o viziune europeană comună privind drepturile și principiile digitale – și un [sondaj Eurobarometru special](https://ec.europa.eu/commission/presscorner/detail/ro/IP_21_6462). Sondajele Eurobarometru anuale vor colecta date calitative, pe baza percepției cetățenilor cu privire la modul în care sunt puse în aplicare în UE principiile digitale consacrate în declarație.

Declarația se bazează, de asemenea, pe inițiativele anterioare ale Consiliului, inclusiv pe [Declarația de la Tallinn privind guvernarea electronică](https://digital-strategy.ec.europa.eu/en/news/ministerial-declaration-egovernment-tallinn-declaration), [Declarația de la Berlin privind societatea digitală și guvernarea digitală bazată pe valori](https://digital-strategy.ec.europa.eu/en/news/berlin-declaration-digital-society-and-value-based-digital-government) și [Declarația de la Lisabona – Democrația digitală cu scop](https://futurium.ec.europa.eu/en/digital-compass/digital-principles/library-video/lisbon-declaration-digital-democracy-purpose) pentru a defini un model de transformare digitală care să consolideze dimensiunea umană a ecosistemului digital și care să aibă drept element central piața unică digitală.

**Informații suplimentare**

[Comunicarea Comisiei către Parlamentul European și Consiliu privind formularea unei declarații europene privind drepturile și principiile digitale](https://digital-strategy.ec.europa.eu/en/news-redirect/733938)

[Fișa informativă privind drepturile și principiile digitale pentru toți cetățenii UE](https://digital-strategy.ec.europa.eu/news-redirect/733494)

[Busola pentru dimensiunea digitală: modelul european pentru deceniul digital.](https://ec.europa.eu/commission/presscorner/detail/ro/IP_21_983)

[Comunicarea privind Calea către deceniul digital](https://ec.europa.eu/commission/presscorner/detail/ro/ip_21_4630)

[Declarația de la Tallinn privind guvernarea electronică](https://digital-strategy.ec.europa.eu/en/news/ministerial-declaration-egovernment-tallinn-declaration)

[Declarația de la Berlin privind societatea digitală și guvernarea digitală bazată pe valori](https://digital-strategy.ec.europa.eu/en/news/berlin-declaration-digital-society-and-value-based-digital-government)

[Declarația de la Lisabona – Democrația digitală cu scop](https://futurium.ec.europa.eu/en/digital-compass/digital-principles/library-video/lisbon-declaration-digital-democracy-purpose)

\*


Viitorul Europei: Europenii consideră că schimbările climatice reprezintă principala provocare pentru UE

Parlamentul European și Comisia publică astăzi, 26 ianuarie, un Eurobarometru special comun privind viitorul Europei.

Nouă din zece tineri europeni sunt de acord că **lupta împotriva schimbărilor climatice poate contribui la îmbunătățirea propriei stări de sănătate și bunăstare** (91 % dintre cei cu vârste cuprinse între 15 și 24 de ani) și 87 % dintre toți respondenții împărtășesc, de asemenea, acest sentiment

- 81 % dintre respondenți se declară fericiți că locuiesc în UE

- 68 % dintre europeni sunt de acord că **UE este un spațiul al stabilității într-o lume agitată**; 67 % dintre europeni sunt de acord că proiectul UE oferă **o perspectivă de viitor pentru tinerii europeni**

**Viitorul Europei**

La începutul anului 2022 – desemnat Anul european al tineretului – sondajul de astăzi evidențiază punctele de vedere ale tinerilor europeni cu privire la provocările cu care se confruntă Uniunea Europeană, alături de rolul-cheie pe care îl joacă tinerii în cadrul [**Conferinței privind viitorul Europei**.](https://futureu.europa.eu/?locale=ro)

Sondajul Eurobarometru de astăzi arată că 91 % dintre tinerii cu vârste cuprinse între 15 și 24 de ani consideră că combaterea schimbărilor climatice poate contribui la îmbunătățirea propriei stări de sănătate și bunăstare, idee susținută și de 84 % dintre cei cu vârsta de minim 55 de ani. Aproape unul din doi europeni (49 %) consideră **schimbările climatice drept principala provocare globală pentru viitorul UE**, și sprijină în integralitate obiectivele de mediu ale **Pactului verde european**: 88 % dintre europeni consideră că este important să crească ponderea energiei din surse regenerabile în economia noastră și să avem o eficiență energetică mai mare, în timp ce 80 % sunt de acord că este important ca Europa să devină primul continent neutru din punct de vedere climatic până în 2050 și să promoveze creșterea pieței vehiculelor cu emisii zero și cu emisii scăzute.

Alte provocări globale viitoare evidențiate de respondenți includ sănătatea (34 %) și migrația și strămutarea forțată a populației (menționate de aproximativ 30 %).

Existența unor standarde de viață comparabile (31 %) și a unei politici comune în domeniul sănătății (22 %) sunt două dintre cele mai utile aspecte pentru viitorul Europei. De asemenea, europenii acordă prioritate unei mai mari solidarități între statele membre (21 %) și independenței energetice (20 %).

**Atuurile, provocările și valorile UE**

Cele mai menționate patru provocări cu care se confruntă UE sunt inegalitățile sociale (36 %), șomajul (32 %), urmate de problemele legate de migrație (31 %). La fel ca în cazul provocărilor globale, problemele de mediu și schimbările climatice ocupă, de asemenea, un loc important pe lista provocărilor cu care se confruntă UE, menționate de 32 % dintre respondenți.

Europenii consideră că respectarea de către UE a democrației, a drepturilor omului și a statului de drept (27 %) este principalul atu al UE, urmat de puterea sa economică, industrială și comercială (25 %).

Pacea (49 %), libertatea de opinie (47 %), egalitatea socială și solidaritatea (45 %), precum și toleranța și deschiderea față de alții (44 %) sunt valorile cel mai bine reprezentate de UE – în comparație cu alte țări, potrivit respondenților.

**Viața în Uniunea Europeană**

Marea majoritate a europenilor sunt fericiți că trăiesc în UE (81 %) și în țara lor (89 %) și sunt mulțumiți de viața lor de familie (89 %).

**Conferința privind viitorul Europei**

Aproximativ 43 % dintre europeni afirmă că principalul beneficiu al implicării tinerei generații în conferință este de a se concentra asupra chestiunilor de interes pentru ei. Alte beneficii ale rolului lor esențial în cadrul conferinței sunt energia și motivația pentru reforme și schimbări pe care le aduc (citate de 35 %), precum și accentul pus pe sporirea relevanței viitorului Europei pentru provocările cu care se confruntă societatea de astăzi (33 %).

Cetățenii europeni sunt în continuare interesați să contribuie la Conferința privind viitorul Europei și să participe la aceasta. Deși răspunsul la un sondaj este mijlocul preferat de a face acest lucru, după cum indică mai mult de jumătate dintre europeni (59 %), aproape jumătate dintre europeni (46 %) și-ar putea imagina participarea la reuniuni în zona lor. Participarea la consultări online (40 %), prezentarea de idei și propuneri politicienilor de la nivel european și național (39 %) și participarea la evenimente culturale și sportive europene legate de conferință (39 %) sunt următoarele cele mai atractive forme de implicare a cetățenilor.

În general, europenii consideră că schimbările climatice și mediul (44 %), sănătatea (40 %), precum și o economie mai solidă, justiție socială și locuri de muncă (40 %) sunt aspecte esențiale pentru conferință.

Se așteaptă în mod clar ca conferința să conducă la rezultate tangibile. Într-adevăr, respondenții ar fi mai motivați să participe la activitățile conferinței dacă ar fi convinși că participarea lor ar avea un impact real (53 %).

**Vocea cetățenilor în UE**

90 % dintre europeni sunt de acord că vocile cetățenilor UE ar trebui luate mai mult în considerare în deciziile referitoare la viitorul Europei. 55 % dintre europeni menționează votul la alegerile europene ca fiind una dintre cele mai eficiente modalități de a se asigura că vocile sunt auzite de factorii de decizie de la nivelul UE.

**Context**

În paralel cu activitatea în curs a grupurilor de dezbatere ale cetățenilor care adoptă recomandări pentru Conferința privind viitorul Europei, sondajul special de astăzi, Eurobarometru 517 „Viitorul Europei”, oferă informații referitoare la opiniile și atitudinile europenilor cu privire la Conferința privind viitorul Europei și la principalele provocări cu care se confruntă Uniunea noastră.

Comandat în comun de Parlamentul European și de Comisie, sondajul a fost realizat între 16 septembrie și 17 octombrie 2021 (valul EB 96.1) în cele 27 de state membre ale UE. Sondajul a fost realizat prin interviuri față în față și, din cauza pandemiei de COVID-19, a fost completat cu interviuri online, unde a fost cazul. În total, au fost efectuate aproximativ 26 530 de interviuri.

Toți europenii își pot împărtăși ideile cu privire la modul de modelare a viitorului nostru comun pe [platforma digitală multilingvă](https://futureu.europa.eu/) a Conferinței privind viitorul Europei.

Eurobarometrul special publicat astăzi este disponibil pe un nou [site web](http://www.europa.eu/eurobarometer) Eurobarometru dedicat, care oferă acces la sondajele Eurobarometru și la datele publicate de ambele instituții începând din 1974.

**Informații suplimentare**

[Eurobarometru special privind viitorul Europei (ianuarie 2022)](https://europa.eu/eurobarometer/surveys/detail/2554)

[Eurobarometru – Opinia publică în Uniunea Europeană](http://www.europa.eu/eurobarometer)

\*

Declarația președintei von der Leyen înaintea Zilei Internaționale de Comemorare a Victimelor Holocaustului

*27 ianuarie marchează cea de a 77-a aniversare a eliberării lagărului de concentrare nazist Auschwitz-Birkenau.*

*27 ianuarie marchează cea de a 77-a aniversare a eliberării lagărului de concentrare nazist Auschwitz-Birkenau.*

*Gândurile noastre se îndreaptă către toți supraviețuitorii și milioanele de femei, bărbați și copii evrei, precum și către toate celelalte victime ucise de regimul nazist. În numeroase ceremonii care vor avea loc în întreaga Europă și în întreaga lume, li se vor pronunța numele și se vor evoca amintiri din viața lor.*

*De asemenea, anul acesta se îndeplinesc 80 de ani de la Conferința de la Wannsee, reuniunea care a pecetluit soarta evreilor europeni. În cadrul acestei reuniuni, naziștii au stabilit un plan de căutare sistematică a evreilor din întreaga Europă, scopul fiind anihilarea populației evreiești.*

*Holocaustul a fost un dezastru la nivel european. Antisemitismul a fost cauza acestui dezastru. Antisemitismul îi dezumanizează pe evrei. În Germania nazistă, această dezumanizare a deschis ușa Shoah-ului. Avem datoria de a nu uita vreodată aceste lucruri.*

*În această zi, privim și spre viitor. După război, Europa a fost construită pe baza promisiunii de pace. Cu toate acestea, antisemitismul este din nou în creștere în Europa. Acesta amenință comunitățile evreiești de pe teritoriul european.*

*De la începutul pandemiei, miturile conspirației antisemite și dezinformarea au luat amploare, atât în mediul online, cât și în cel offline. Persoanele care mărșăluiesc pe străzile europene arborând steaua lui David și comparând măsurile de combatere a pandemiei cu genocidul organizat de regimul nazist banalizează experiența victimelor Shoah-ului. Distorsionarea Holocaustului alimentează retorica urii. Fiecare european trebuie să cunoască faptele și să învețe despre Holocaust.*

*Iată de ce Comisia Europeană a prezentat prima strategie europeană privind combaterea antisemitismului și susținerea vieții evreiești. Aceasta propune peste 70 de acțiuni concrete menite să combată antisemitismul online, să garanteze securitatea comunităților evreiești, să creeze o rețea de locuri „în care a avut loc Holocaustul” și să sensibilizeze publicul prin reflecții cu privire la o cultură a comemorării în Europa.*

*Esența acțiunii noastre este să ne asigurăm că evreii din întreaga Europă își pot trăi viața potrivit tradițiilor lor religioase și culturale. Pentru că Europa poate prospera doar atunci când comunitățile sale evreiești prosperă la rândul lor. Pentru că viața evreiască face parte integrantă din istoria Europei și din viitorul Europei.*

**Context**

Comisia a prezentat, la 5 octombrie 2021, o [strategie privind combaterea antisemitismului și susținerea vieții evreiești](https://ec.europa.eu/commission/presscorner/detail/ro/ip_21_4990), pentru a sprijini țările UE și societatea civilă în lupta lor împotriva antisemitismului. Comemorarea Holocaustului este un pilon esențial al eforturilor pentru a ne asigura că istoria noastră nu va fi niciodată uitată.

Pentru prima dată, la 27 ianuarie 2022, Comisia Europeană își va ilumina sediul, clădirea Berlaymont, cu simbolul #WeRemember, alăturându-se astfel campaniei organizate în comun de Congresul Evreiesc Mondial și UNESCO în memoria victimelor Shoah-ului.

Pentru a sensibiliza opinia publică și a combate denaturarea Holocaustului, Comisia a lansat și continuă să desfășoare campania [#ProtectTheFacts](https://www.againstholocaustdistortion.org/#facts-slider) împreună cu Alianța Internațională pentru Comemorarea Holocaustului (IHRA), UNESCO și Organizația Națiunilor Unite.

În 2005, [Rezoluția privind comemorarea Holocaustului](https://www.un.org/press/en/2005/ga10413.doc.htm) (60/7) a Adunării Generale a Organizației Națiunilor Unite a desemnat data de 27 ianuarie ca zi internațională de comemorare a victimelor Holocaustului. La 27 ianuarie 1945, forțele aliate au eliberat lagărul de concentrare și de exterminare Auschwitz-Birkenau.

Rezoluția îndeamnă toate națiunile membre ale ONU să cinstească memoria victimelor Holocaustului și să încurajeze dezvoltarea de programe educaționale privind istoria Holocaustului, pentru a preveni viitoare acte de genocid. În rezoluție se solicită conservarea activă a siturilor Holocaustului care au servit drept lagăre de exterminare naziste, lagăre de concentrare, lagăre de muncă forțată și închisori.

La 21 ianuarie, ONU a adoptat o rezoluție care vizează combaterea negării Holocaustului și îndeamnă statele membre și platformele de comunicare socială să contribuie la combaterea antisemitismului.

**Mai multe informații**

[Activitățile UE privind combaterea antisemitismului](https://ec.europa.eu/info/policies/justice-and-fundamental-rights/combatting-discrimination/racism-and-xenophobia/combating-antisemitism_ro)

\*

Ajutor de stat: Comisia aprobă un ajutor de restructurare de până la aproximativ 2,7 miliarde EUR pentru Complexul Energetic Oltenia SA

Comisia Europeană a aprobat, în temeiul normelor UE privind ajutoarele de stat, planurile României de a acorda societății de energie electrică Complexul Energetic Oltenia SA un ajutor de restructurare în valoare de până la 2,66 miliarde EUR.

Comisia Europeană a aprobat, în temeiul normelor UE privind ajutoarele de stat, planurile României de a acorda societății de energie electrică Complexul Energetic Oltenia SA („CE Oltenia”) un ajutor de restructurare în valoare de până la 2,66 miliarde EUR (13,15 miliarde RON). Măsura va permite societății să își finanțeze planul de restructurare și să își restabilească viabilitatea pe termen lung.

Vicepreședinta executivă Margrethe **Vestager**, responsabilă cu politica în domeniul concurenței, a declarat: „Planul de restructurare prezentat de România și ajutorul pentru sprijinirea acestuia vor asigura restabilirea viabilității pe termen lung a CE Oltenia fără a fi necesară continuarea acordării de ajutor de stat.Sprijinul public este însoțit de garanții pentru a asigura că denaturările concurenței care s-ar putea produce sunt reduse la minimum și că măsurile vor sprijini obiectivele de decarbonizare ale UE, în concordanță cu Pactul verde european.”

CE Oltenia este o întreprindere de stat din România care desfășoară activități în domeniul mineritului, al producerii de energie electrică și al furnizării de energie termică. Societatea este al treilea cel mai mare producător de energie electrică din România și este importantă din motive de siguranță și de adecvare a sistemului energetic național.

La [5 februarie 2021](https://ec.europa.eu/commission/presscorner/detail/en/ip_21_424), Comisia a deschis o investigație aprofundată pentru a evalua dacă planul de restructurare prezentat de România la 4 decembrie 2020 și măsurile de ajutor de restructurare aferente, menite să îl sprijine, sunt conforme cu normele UE privind ajutoarele de stat, mai exact cu [Orientările Comisiei privind ajutoarele pentru salvare și restructurare](https://eur-lex.europa.eu/legal-content/RO/TXT/?uri=CELEX:52014XC0731(01)).

**Măsura adoptată de România**

În cursul investigației aprofundate, România a prezentat un plan revizuit de restructurare a societății pentru perioada 2021-2026, căruia i-au fost aduse modificări și îmbunătățiri semnificative.

Planul va fi sprijinit de un ajutor de restructurare în valoare de până la 2,66 miliarde EUR, sub formă de granturi, sub forma unei garanții de stat pentru un împrumut, a unei injecții de capital și a unei conversii a împrumuturilor în granturi.

Planul de restructurare are la bază planul României, care se înscrie în eforturile de decarbonizare, de înlocuire a producției de energie electrică pe bază de lignit cu energie electrică produsă din gaze naturale și din surse regenerabile (energie solară și hidroelectrică), care emit mai puțin sau nu emit deloc CO2. Se preconizează că acest lucru va ajuta societatea să își îmbunătățească amprenta de mediu și, în același timp, să își reducă costurile de funcționare. În plus, planul de restructurare va reduce costurile și va îmbunătăți eficiența societății, printre altele prin măsuri organizatorice și manageriale (de exemplu, îmbunătățirea proceselor) și prin măsuri financiare (optimizarea împrumuturilor bancare ori cesionarea sau vânzarea de active).

Planul prezentat de România sprijină, în general, obiectivele ecologice ale decarbonizării stabilite în Planul de redresare și reziliență al României. Cu toate acestea, evaluarea de către Comisie a ajutorului de stat acordat pentru planul de restructurare a CE Oltenia, realizată prin prezenta decizie, este separată și nu aduce atingere evaluării de către Comisie a punerii în aplicare a Planului de redresare și reziliență al României.

**Evaluarea Comisiei**

Comisia a evaluat planul de restructurare și ajutorul de restructurare în conformitate cu [Orientările privind ajutoarele pentru salvare și restructurare](https://eur-lex.europa.eu/legal-content/RO/TXT/?uri=CELEX:52014XC0731(01)).

Orientările permit o intervenție a statului într-o întreprindere aflată în dificultate financiară numai în anumite condiții, impunând în special ca întreprinderea să realizeze un plan de restructurare solid pentru a asigura restabilirea viabilității sale pe termen lung, ca aceasta să contribuie la costul propriei restructurări, ca denaturarea concurenței să fie limitată și ca măsura să contribuie la un obiectiv de interes comun.

Comisia a constatat că ajutorul este **adecvat**, deoarece abordează atât problemele de lichiditate ale societății, cât și pe cele legate de solvabilitate. În special, Comisia a constatat că România va fi remunerată în mod corespunzător pentru ajutor. În acest sens, remunerația statului va fi realizată prin câștiguri nete pozitive preconizate, care vor face să crească valoarea participației publice în CE Oltenia, și prin cesionarea până în 2026 a cel puțin 20 % din acțiunile deținute de stat, astfel cum se prevede în planul de restructurare.

Totodată, Comisia a considerat că ajutorul este **proporțional**, contribuția proprie a societății și a investitorilor de pe piață la costurile de restructurare preconizate ridicându­se la peste 30% din costurile restructurării (1,24 miliarde EUR), jumătate din această contribuție constând în noi finanțări din partea unor investitori privați și a unor instituții financiare acordate în condiții de piață.

În fine, sunt prevăzute **măsuri compensatorii** pentru a limita potențialele denaturări ale concurenței generate de ajutor. Printre acestea se numără crearea de către CE Oltenia, alături de alți producători de energie electrică, a unor vehicule cu scop special dedicate coinvestițiilor și exploatării centralelor pe bază de gaze naturale și a centralelor fotovoltaice, precum și interzicerea achiziționării de interese în operatorii concurenți și invocarea sprijinului de stat ca avantaj competitiv în comunicările societății.

Comisia a constatat, de asemenea, că ajutorul va sprijini decarbonizarea producției de energie electrică în România și, în general, în Europa, în concordanță cu obiectivele UE stabilite în Pactul verde european și cu normele de mediu ale UE.

Pe această bază, Comisia a concluzionat că măsura aplicată de România respectă normele UE privind ajutoarele de stat.

**Context**

Normele UE privind ajutoarele de stat, în special [Orientările Comisiei privind ajutoarele pentru salvare și restructurare](https://eur-lex.europa.eu/legal-content/RO/TXT/?uri=CELEX:52014XC0731(01)), permit statelor membre să sprijine, în anumite condiții stricte, întreprinderile aflate în dificultate.

În [februarie 2020](https://ec.europa.eu/commission/presscorner/detail/en/mex_20_323), Comisia a aprobat ajutorul pentru salvare acordat de România societății CE Oltenia.

Ajutorul pentru salvare aprobat de Comisie în februarie 2020, precum și ajutorul de restructurare aprobat prin prezenta decizie abordează dificultățile pe termen lung ale CE Oltenia. Planul de restructurare garantează că viabilitatea societății poate fi restabilită fără continuarea sprijinului din partea statului.

Versiunea neconfidențială a deciziei va fi disponibilă cu numărul de caz SA.59974 în [Registrul ajutoarelor de stat](http://ec.europa.eu/competition/state_aid/register/), pe site-ul web al Comisiei privind [concurența](http://ec.europa.eu/competition/index_ro.html), de îndată ce vor fi fost soluționate eventualele probleme legate de confidențialitate. Buletinul informativ electronic [Competition Weekly e-News](https://ec.europa.eu/newsroom/comp/newsletter-archives/view/service/2012) conține lista deciziilor referitoare la ajutoare de stat publicate recent pe internet și în Jurnalul Oficial.

\*

Protecția consumatorilor: WhatsApp trebuie să informeze mai bine consumatorii cu privire la utilizarea datelor lor cu caracter personal

Protecția consumatorilor: WhatsApp trebuie să informeze mai bine consumatorii cu privire la utilizarea datelor lor cu caracter personal.

Astăzi, 27 ianuarie, Comisia Europeană și rețeaua autorităților naționale de protecție a consumatorilor (CPC) au transmis companiei care deține WhatsApp o scrisoare, solicitându-i să clarifice modificările pe care le-a efectuat în 2021 privind condițiile sale de utilizare și politica sa de confidențialitate și să asigure conformitatea acestora cu legislația UE în materie de protecție a consumatorilor.

Comisarul pentru justiție, Didier **Reynders**, a declarat:*„WhatsApp trebuie să se asigure că utilizatorii înțeleg cu ce sunt de acord și modul în care se utilizează datele lor cu caracter personal, în special în cazul în care acestea sunt partajate cu parteneri de afaceri. Mă aștept ca WhatsApp să respecte pe deplin normele UE care protejează consumatorii și viața privată a acestora. De aceea am lansat astăzi dialogul oficial. WhatsApp trebuie să reacționeze, până la sfârșitul lunii februarie, cu angajamente concrete privind modul în care vor răspunde preocupărilor noastre.”*

În urma [unei alerte](https://www.beuc.eu/publications/consumer-groups-file-complaint-against-whatsapp-unfairly-pressuring-users-accept-its/html) din partea Organizației Europene a Consumatorilor (BEUC), Comisia și autoritățile naționale pentru protecția consumatorilor, sub conducerea Agenției suedeze pentru protecția consumatorilor, solicită WhatsApp să explice modul în care își respectă obligațiile care îi revin în temeiul legislației UE privind protecția consumatorilor.

Întrebările sunt menite să clarifice: dacă li se furnizează consumatorilor informații suficient de clare cu privire la consecințele deciziei lor de a accepta sau de a refuza noile condiții de utilizare a serviciilor companiei; corectitudinea notificărilor transmise de WhatsApp în cadrul aplicației, care îi determină pe consumatori să accepte noile condiții și politica de confidențialitate; și dacă consumatorii au posibilitatea de a se familiariza în mod adecvat cu noile condiții înainte de a le accepta. Comisia și autoritățile de protecție a consumatorilor sunt, de asemenea, preocupate de schimbul de date cu caracter personal ale utilizatorilor între WhatsApp și părți terțe sau alte societăți Facebook/Meta.

WhatsApp trebuie să colaboreze cu Comisia și cu autoritățile până la sfârșitul lunii februarie.

Mai multe informații despre modul în care Comisia colaborează cu autoritățile de protecție a consumatorilor pentru a investiga și a combate încălcările legislației UE privind protecția consumatorilor sunt disponibile [aici](https://ec.europa.eu/info/live-work-travel-eu/consumer-rights-and-complaints/enforcement-consumer-protection/coordinated-actions/social-media-and-search-engines_en).

🏵🏵🏵

### CORONAVIRUS

Declarația comisarilor Kyriakides și Reynders privind acordul Consiliului cu privire la consolidarea coordonării călătoriilor în condiții de siguranță în UE

**Astăzi, 25 ianuarie, miniștrii UE au ajuns la un acord privind actualizarea normelor pentru facilitarea liberei circulații în UE în condiții de siguranță în timpul pandemiei de COVID-19.**

Acordul vine ca urmare a propunerii Comisiei din 25 noiembrie 2021.

Salutând adoptarea propunerii de către Consiliu, comisarul pentru sănătate, Stella **Kyriakides**, și comisarul pentru justiție, Didier **Reynders**, au declarat:

*„De la începutul pandemiei, am prezentat soluții pentru a proteja și a facilita libera circulație în condiții de siguranță în contextul măsurilor sanitare necesare în timpul pandemiei. Coordonarea strânsă la nivelul UE a fost esențială, nu numai pentru funcționarea pieței unice, ci și pentru a oferi claritate și siguranță persoanelor care călătoresc pe teritoriul UE. Pentru ca cetățenii europeni să poată călători în condiții de siguranță, este esențial să le oferim claritate și previzibilitate, prin intermediul certificatului digital al UE privind COVID, un instrument bine stabilit care și-a atins cu succes scopul. Cele peste 1,2 miliarde de certificate emise sunt o dovadă a succesului acestui instrument, care a fost pus în aplicare în întreaga UE și la scară mondială. Acesta reprezintă o adevărată poveste de succes europeană, replicată la nivel mondial.*

*Astăzi, statele membre au reconfirmat că deținerea unui certificat digital al UE privind COVID valabil ar trebui să fie suficientă, în principiu, pentru a putea călători în timpul pandemiei. Acordul la care s-a ajuns plasează, așadar, certificatul digital al UE privind COVID în centrul abordării noastre coordonate. Este important ca statele membre să dea curs acestui acord și să pună în aplicare fără întârziere normele convenite. Fiecare stat membru decide în funcție de situația cu care se confruntă. Varianta Omicron s-a răspândit până acum în întreaga Europă și este timpul să analizăm dacă pot fi eliminate măsurile suplimentare privind călătoriile pe care o serie de state membre le-au introdus în ultimele săptămâni, îngreunând și reducând previzibilitatea călătoriilor în întreaga UE.*

*Le solicităm acum tuturor statelor membre să pună rapid în aplicare normele comune pentru a asigura coordonarea și claritatea pentru cetățenii și călătorii europeni.”*

**Context**

Printre **principalele actualizări ale recomandării**se numără:

* eliminarea, în principiu, a restricțiilor suplimentare pentru titularii certificatului digital al UE privind COVID;
* alinierea perioadei de valabilitate la actul delegat, și anume 270 de zile pentru ciclul primar de vaccinare.

Orice măsură de restricționare a liberei circulații trebuie să fie nediscriminatorie și proporțională. Statele membre nu ar trebui, în principiu, să refuze intrarea pe teritoriul lor a persoanelor care călătoresc din alte state membre.

Informații mai detaliate sunt disponibile în această [fișă informativă](https://ec.europa.eu/commission/presscorner/detail/ro/fs_21_6216).

La 3 septembrie 2020, Comisia a formulat o [Propunere de recomandare a Consiliului](https://eur-lex.europa.eu/legal-content/RO/TXT/?qid=1604080584943&uri=CELEX:52020DC0499) menită să garanteze că toate măsurile care restrâng libera circulație adoptate de statele membre ca răspuns la pandemia de COVID-19 sunt coordonate și comunicate clar la nivelul UE.

La 13 octombrie 2020, statele membre ale UE s-au angajat să asigure o coordonare mai bună și un schimb de informații mai eficient prin adoptarea [recomandării Consiliului](https://data.consilium.europa.eu/doc/document/ST-11689-2020-REV-1/ro/pdf).

La 1 februarie 2021, Consiliul a adoptat o [primă actualizare](https://eur-lex.europa.eu/legal-content/RO/TXT/?uri=celex:32020H1475) a recomandării Consiliului, care a introdus o nouă culoare, „roșu închis”, pentru marcarea zonelor de risc și a stabilit aplicarea de măsuri mai stricte călătorilor care sosesc din zonele cu risc ridicat.

La 20 mai 2021, Consiliul a modificat [recomandarea Consiliului](https://eur-lex.europa.eu/legal-content/RO/TXT/?uri=CELEX:32020H0912) pentru a permite călătoriile neesențiale ale persoanelor complet vaccinate, precum și pentru a consolida măsurile de limitare a răspândirii variantelor care suscită îngrijorare.

La 14 iunie 2021, Parlamentul și Consiliul au adoptat Regulamentul de instituire a cadrului referitor la [certificatul digital al UE privind COVID](https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_ro). Lucrările Comisiei referitoare la certificatul digital al UE privind COVID au fost conduse de comisarul Didier Reynders, în strânsă cooperare cu vicepreședinții Vera **Jourová** și Margaritis **Schinas**, precum și cu comisarii Thierry **Breton**, Stella **Kyriakides** și Ylva **Johansson**. Pentru a utiliza în mod optim certificatul digital al UE privind COVID, Consiliul a adoptat, în aceeași zi, o a [doua actualizare](https://eur-lex.europa.eu/legal-content/RO/TXT/?uri=celex:32021H0961) a recomandării Consiliului, care prevede derogări de la restricțiile de călătorie pentru persoanele complet vaccinate și pentru persoanele vindecate.

Începând din iunie 2021, introducerea certificatului digital al UE privind COVID a progresat într-un ritm rapid. La [18 octombrie 2021,](https://ec.europa.eu/commission/presscorner/detail/ro/ip_21_5267) Comisia a publicat primul raport privind sistemul [certificatului digital al UE privind COVID](https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_ro), un instrument disponibil pe scară largă și a cărui fiabilitate este larg acceptată, pentru a facilita libera circulație în timpul pandemiei de COVID-19.

La 25 noiembrie, având în vedere aceste evoluții, Comisia a [propus](https://ec.europa.eu/commission/presscorner/detail/ro/ip_21_6186) actualizarea abordării comune prevăzute în [Recomandarea (UE) 2020/1475](https://ec.europa.eu/commission/presscorner/detail/ro/IP_21_2782) a Consiliului, solicitare formulată și de Consiliul European în [concluziile sale din 22 octombrie 2021](https://www.consilium.europa.eu/media/52622/20211022-euco-conclusions-en.pdf).

La 21 decembrie, pentru a asigura o abordare comună în toate statele membre, Comisia a [adoptat](https://ec.europa.eu/commission/presscorner/detail/ro/ip_21_6837) [Regulamentul delegat (UE) 2021/2288](https://eur-lex.europa.eu/legal-content/RO/TXT/?uri=CELEX:32021R2288) de stabilire, în contextul călătoriilor, a unei perioade standard de acceptare de 270 de zile pentru certificatele de vaccinare care indică finalizarea seriei de vaccinare primară.

Cele mai recente informații referitoare la normele privind călătoriile, astfel cum au fost comunicate de statele membre, sunt disponibile pe [site-ul web Re-open EU](https://reopen.europa.eu/ro/).

**Mai multe informații**

[Fișă informativă privind noua propunere a Comisiei de asigurare a coordonării în ceea ce privește călătoriile în condiții de siguranță în UE](https://ec.europa.eu/commission/presscorner/detail/ro/fs_21_6216)

[Fișă informativă privind COVID-19: călătoriile și măsurile sanitare în UE](https://ec.europa.eu/commission/presscorner/detail/ro/fs_21_6215)


Propunere de [recomandare a Consiliului privind o abordare coordonată pentru a facilita libera circulație în condiții de siguranță în timpul pandemiei de COVID-19 și de înlocuire a Recomandării (UE) 2020/1475](https://ec.europa.eu/info/files/council-recommendation-coordinated-approach-facilitate-safe-free-movement-during-covid-19-pandemic-and-repealing-recommendation-eu-2020-1475_ro)

[ReopenEU](https://reopen.europa.eu/ro/)

\*

Dezinformarea cu privire la vaccinurile împotriva coronavirusului: noi acțiuni întreprinse de platformele online la sfârșitul anului trecut

Comisia publică astăzi, 27 ianuarie, [rapoartele](https://digital-strategy.ec.europa.eu/en/news-redirect/734139) redactate de Google, Facebook, Microsoft, TikTok și Twitter privind măsurile pe care le-au luat în noiembrie și decembrie 2021 împotriva dezinformării legate de coronavirus.

Comisia publică astăzi, 27 ianuarie, [rapoartele](https://digital-strategy.ec.europa.eu/en/news-redirect/734139) redactate de Google, Facebook, Microsoft, TikTok și Twitter privind măsurile pe care le-au luat în noiembrie și decembrie 2021 împotriva dezinformării legate de coronavirus, în calitate de semnatari [ai Codului de bune practici privind dezinformarea](https://ec.europa.eu/digital-single-market/en/code-practice-disinformation).

Věra **Jourová**, vicepreședinta pentru valori și transparență, a declarat: „*Eforturile semnatarilor de a sprijini campaniile de vaccinare în UE sunt esențiale, deoarece răspândirea Omicron aduce cu sine provocări semnificative. Dar încă este loc de mai bine. Următoarea serie va fi în martie și până atunci, semnatarii ar trebui să fi prezentat deja noul cod consolidat de la care mă aștept să rezolve deficiențele existente, inclusiv printr-o abordare riguroasă în toate limbile.”*

Thierry **Breton**, comisarul pentru piața internă, a adăugat: „*Le mulțumesc platformelor pentru devotamentul de care dau dovadă în acest exercițiu de monitorizare periodică menit să combată dezinformarea cu privire la COVID. Întrucât ne îndreptăm către etapele finale ale adoptării Actului legislativ privind serviciile digitale, am așteptări mari ca acestea să își intensifice activitatea și să adopte rapid un Cod de bune practici solid, care să fie în conformitate cu noul nostru manual digital european.”*

TikTok a raportat că numărul de materiale video cu etichetă legată de vaccinuri difuzate pe canalele sale din Europa s-a triplat de la 90.000 în octombrie la 266.000 în decembrie.

Google și-a actualizat panourile de informare privind vaccinarea împotriva COVID-19 disponibile în toate cele 27 de țări și începe să includă informații referitoare la vaccinarea pediatrică.

Facebook a eliminat o rețea de dezinformare și hărțuire care viza profesioniști din domeniul medical, jurnaliști și funcționari aleși, gestionată de o mișcare conspiraționistă împotriva vaccinării.

Politicile actualizate ale Microsoft le-a permis autorităților publice să transmită anumite mesaje publicitare privind vaccinurile, ceea ce a generat aproximativ 733.000 de impresii în UE în perioada noiembrie – decembrie.

Twitter a raportat cu privire la versiunile actualizate ale etichetelor prin intermediul cărora mesajele înșelătoare legate de COVID și de vaccinuri devin mai ușor de depistat. Pentru mai multe detalii, rapoartele sunt disponibile [aici](https://digital-strategy.ec.europa.eu/en/news-redirect/734139).

Discuțiile privind consolidarea Codului de bune practici sunt în desfășurare. Noul cod, care se inspiră din [orientările publicate în iunie](https://ec.europa.eu/commission/presscorner/detail/en/ip_21_2585), ar trebui prezentat până la sfârșitul lunii martie.

Sursa: Reprezentanța în România a Comisiei Europene https://romania.representation.ec.europa.eu/stiri-evenimente-si-resurse-pentru-presa/stiri\_ro

🏵🏵🏵

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

De asemenea, aveţi la dispoziţie şi chestionarul de evaluare a Buletinului Informativ pe care îl puteţi descărca de pe pagina de internet a instituţiei, de la secţiunea „Buletin informativ”.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/